title: I Get Around

text: I Get Around on The Beach Boysin kappale vuodelta 1964. Sen ovat kirjoittaneet Brian Wilson ja Mike Love. Kappale julkaistiin singlenä (B-puolenaan "Don't Worry Baby") ja siitä tuli yhtyeen ensimmäinen listaykkönen Yhdysvalloissa. Se julkaistiin myös albumilla "All Summer Long".


title: I Get Around

text: "I Get Around" on siitä epätavallinen popkappale, että se alkaa suoraan kertosäkeestä. Siinä on kaksi lyhyttä säkeistöä. Säkeet laulaa Mike Love ja kertosäkeet Brian Wilson. Yhtyeen muut jäsenet laulavat myös stemmaa. Vuonna 1976 lehti New Musical Express valitsi I Get Aroundin kaikkien aikojen neljänneksi parhaaksi singleksi.


title: Jarkko Malinen

text: Jarkko Juhani Malinen (s. 17. maaliskuuta 1988 Kuopio) on suomalainen jääkiekkoilija, joka pelaa SM-liigajoukkue Tapparassa. Hän on pelipaikaltaan keskushyökkääjä. Malinen on pelityyliltään kahden suunnan sentteri.


title: Jarkko Malinen

text: Malinen on Kalevan Pallon kasvatti. Hän oli kaudella 2006–2007 joukkueen A-nuorten toiseksi paras pistemies Joonas Riekkisen jälkeen tehoilla 9+18=27. Malinen pelasi samalla kaudella myös ensimmäiset miesten pelinsä edustaessaan neljän Mestis-ottelun verran alle 20-vuotiaiden maajoukkueessa tehden yhden maalin. Hän pelasi kauden aikana myös kaksi ensimmäistä SM-liigaotteluaan. Malinen teki liigadebyyttinsä 22. helmikuuta 2007 vieraissa Jokereita vastaan.


title: Jarkko Malinen

text: Kaudella 2007–2008 Malinen oli tehoilla 14+17=31 KalPan A-nuorten toiseksi paras pistemies Toni Hyvärisen kanssa. Hän voitti keväällä 2008 A-nuorten Suomenmestaruuden. SM-liigan puolella Malinen pelasi 18 ottelua ilman tehopisteitä. Hän pelasi kauden aikana myös neljä Mestis-ottelua alle 20-vuotiaiden maajoukkueessa tehden yhden syöttöpisteen.


title: Jarkko Malinen

text: Kaudella 2008–2009 Malinen pelasi SM-liigassa 39 runkosarjaottelua tehden neljä maalia sekä kolme playoff-ottelua ilman tehopisteitä. Hän teki liigauransa ensimmäisen maalin kauden toisessa ottelussaan 18. syyskuuta 2008 vieraissa Tampereen Ilvestä vastaan. Malinen voitti keväällä 2009 SM-pronssia. Hän pelasi kauden aikana myös seitsemän ottelua lainalla Mestis-joukkue Jokipojissa tehden tehot 2+5=7. Huhtikuussa 2009 Malinen teki kaksivuotisen jatkosopimuksen KalPan kanssa.


title: Jarkko Malinen

text: Malisen peliaika KalPassa jäi kaudella 2009–2010 hyvin vähäiseksi ja hän pelasi joukkueessa vain kymmenen runkosarjaottelua tehden yhden syöttöpisteen. Malinen siirtyi lokakuussa 2009 joulutaukoon asti kestävällä lainasopimuksella Jokipoikiin. Tammikuussa 2010 hän palasi KalPasta Mestikseen ja siirtyi kolmen ottelun lainalle Savonlinnan Pallokerhoon. Siirtorajan kynnyksellä, tammikuun 2010 lopulla Malinen palasi loppukauden mittaisella lainasopimuksella Jokipoikiin, joissa hän voitti keväällä 2010 Mestiksen-mestaruuden. Hän oli pudotuspeleissä viidellä osumallaan Jokipoikien toiseksi paras maalintekijä Scott Matzkan kanssa. Jokipojat etenivät SM-liigakarsintoihin asti, jotka Ilves vei kuitenkin otteluvoitoin 4–1.


title: Jarkko Malinen

text: Syyskuussa 2010 KalPa lainasi Malisen toistaiseksi voimassa olevalla lainasopimuksella SaPKoon. Hän pelasi joukkueessa 15 ottelua tehopistein 4+5=9. Marraskuussa 2010 Malinen purki sopimuksensa KalPan kanssa ja palasi loppukauden mittaisella sopimuksella Jokipoikiin. Siirron taustalla oli Malisen halu saada pysyvyyttä pelipaikkaansa. Ennen tätä hän pelasi KalPassa vain kolme ottelua jääden niissä ilman tehopisteitä. Malinen kuitenkin palasi joukkueeseen vielä tammikuussa 2011, jolloin Jokipojat lainasivat hänet yhden ottelun ajaksi paikkaamaan Tommi Miettisen jättämää aukkoa. Jokipojissa Malinen teki 27 runkosarjaottelussa tehot 9+19=28.


title: Jarkko Malinen

text: Huhtikuussa 2011 Malinen teki vuoden mittaisen sopimuksen Mikkelin Jukureiden kanssa. Hän oli kaudella 2011–2012 16 osumallaan joukkueen paras maalintekijä Jesper Piitulaisen kanssa. Kaudeksi 2012–2013 Malinen siirtyi 1+2-vuotisella sopimuksella Tapparaan. Hän otti paikkansa joukkueen kokoonpanosta ja pelasi ensimmäisen kokonaisen SM-liigakautensa tehden 59 runkosarjaottelussa tehot 3+8=11 sekä 15 playoff-ottelussa tehot 1+2=3. Malisen kolmesta runkosarjassa syntyneestä maalista kaksi syntyi alivoimalla. Hän voitti kauden päätteeksi SM-hopeaa.


title: Jarkko Malinen

text: Kauden 2013–2014 Malinen aloitti väkevästi ja kantoi syyskauden aikana myös Tapparan kultaista kypärää. Hän oli myös European Trophyssa joukkueen paras pistemies ja maalintekijä tehoilla 6+2=8. Runkosarjan edetessä Malinen putosi kuitenkin hiljalleen takaisin tutulle nelossentterin tontilleen. Hän voitti kauden päätteeksi SM-hopeaa. Kaudella 2014–2015 Malinen teki SM-liigan yhden kauden piste-ennätyksensä tehoilla 16+15=31. Hän oli Tapparan toiseksi paras maalintekijä Olli Palolan jälkeen. Malinen voitti kauden päätteeksi taas SM-hopeaa.


title: Jarkko Malinen

text: Kaudeksi 2015–2016 Malinen siirtyi kaksivuotisella sopimuksella SM-liigan nousijajoukkue KooKoohon. Hänet nimettiin joukkueen varakapteeniksi. Malinen kuului kauden suurimpiin onnistujiin ja oli KooKoon paras syöttäjä ja toiseksi paras pistemies Josh Greenin jälkeen tehoilla 12+30=42. Hänen kauteensa mahtui myös tammikuussa 2016 tullut loukkaantuminen, joka lyhensi Malisen kautta viikoilla. Hän oli ennen loukkaantumistaan SM-liigan pistepörssissä kuudentena tehtyään 38 ottelussa 30 tehopistettä. Kaudella 2016–2017 Malinen johti KooKoon sisäistä syöttöpörssiä ja oli joukkueen kolmanneksi paras pistemies Terry Broadhurstin kanssa tehoilla 3+21=24, kunnes siirtorajan kynnyksellä helmikuussa 2017 KooKoo kauppasi hänet, Kai Kantolan ja Ryan O’Connorin loppukaudeksi Helsingin IFK:hon. Vastaavasti HIFK:sta KooKoohon siirtyi loppukauden lainasopimuksilla Panu Mieho ja Miro-Pekka Saarelainen. KooKoo-kolmikon siirron taustalla oli joukkueen alhainen sijoitus sarjataulukossa ja tilan tekeminen seuraavan kauden pelaajabudjettiin. Toukokuussa 2017 Malinen teki HIFK:n kanssa kaksivuotisen jatkosopimuksen.


title: Jarkko Malinen

text: Malinen oli kaudella HIFK:n neljänneksi paras pistemies tehoilla 12+20=32. Pudotuspeleissä hän oli tehoilla 3+7=10 joukkueen paras pistemies Juha-Pekka Haatajan ja Patrik Carlssonin kanssa sekä paras syöttäjä Joonas Raskin kanssa. Neljännessä välieräottelussa 9. huhtikuuta 2018 Oulun Kärppiä vastaan Malinen teki HIFK:n 4–1-voittoon päättyneen ottelun ratkaisumaalin ja tasoitti ottelusarjan 2–2:een. Kärpät kuitenkin voitti lopulta ottelusarjan ja eteni finaaliin otteluvoitoin 4–3. Malinen voitti kauden päätteeksi SM-pronssia. Huhtikuussa 2018 hänen sopimuksensa HIFK:n kanssa purettiin yhteisymmärryksessä.


title: Jarkko Malinen

text: Kaudeksi 2018–2019 Malinen palasi kolmivuotisella sopimuksella Tapparaan.


title: Jarkko Malinen

text: Malinen pelasi alle 20-vuotiaiden MM-kilpailuissa vuonna 2008. Yhteensä hän on pelannut 18 nuorten ja 11 poikien maaottelua. Suomen A-maajoukkueessa Malinen on pelannut kahdeksan ottelua tehopistein 1+3=4. Hän teki A-maajoukkuedebyyttinsä Euro Hockey Challengessa 7. huhtikuuta 2016 Porissa Slovakiaa vastaan. Malisen ensimmäinen A-maajoukkuemaali syntyi hänen kolmannessa ottelussaan 15. huhtikuuta 2016 Sarpsborgissa Norjaa vastaan. Hän putosi viimeisten joukossa Suomen MM-leiriryhmästä vuoden 2016 turnaukseen.


title: Bruce Johnston

text: Bruce Johnston (s. 27. kesäkuuta 1942 Peoria, Illinois) on yhdysvaltalainen muusikko, joka tunnetaan parhaiten The Beach Boysin jäsenenä. Johnston liittyi yhtyeeseen basistiksi vuonna 1965 Brian Wilsonin jättäytyessä kiertueilta ja lauloi esimerkiksi California Girlsissa. Vuosina 1972-1979 hän piti taukoa ja palasi myöhemmin kosketinsoittajaksi ollen nykyään laulaja Mike Loven ohella The Beach Boysin tämän hetkisen kokoonpanon toinen klassinen jäsen.


title: Bruce Johnston

text: Hän on saanut Grammy-palkinnon tekemästään kappaleesta "I Write the Songs". Tunnetuimpia Johnstonin The Beach Boysille tekemiä kappaleita lienevät 1970-luvun alussa julkaistut Tears In The Morning ja Disney Girls 1957. Vuonna 1977 hän julkaisi soololevyn Going Public, joka sisältää sekä covereita että Johnstonin omia sävellyksiä, myös muutaman uudelleenlämmitetyn version vanhoista The Beach Boys -kappaleista.


title: Oliver L. Austin Jr.

text: Oliver Luther Austin Jr. (24. toukokuuta 1903 Tuckahoe, New York – 31. joulukuuta 1988 Gainesville, Florida) oli yhdysvaltalainen lintutieteilijä.


title: Oliver L. Austin Jr.

text: Austin valmistui Wesleyan Universitystä Connecticutissa 1926, jonka jälkeen hän pääsi Harvardin yliopiston vertailevan eläintieteen museon (Museum of Comparative Zoology, MCZ) leipiin. Wesleyanin aikoina hän työskenteli Charles William Beeben laboratoriossa Brittiläisessä Guianassa. Vuonna 1927 hän toimi luonnontieteilijänä Mason–Blodgett-tutkimusretkikunnassa ja keräsi lintuja ja muita eläimiä MCZ:lle Jukatanin niemimaalla ja Brittiläisessä Hondurasissa. Hän purjehti lääkäri-isänsä kanssa tutkimaan Kanadan Labradoria 1927–1928 ja käytti keräämäänsä aineistoa Nuttall Ornithological Clubin kustantamassa väitöskirjassaan "The Birds of Newfoundland Labrador" 1932. Austin oli ensimmäinen Harvardissa lintutieteestä tohtoriksi väitellyt (1931).


title: Oliver L. Austin Jr.

text: Vuonna 1930 Austin siirtyi Minnesotan biologisen tutkimuslaitoksen (Bureau of Biological Survey in Minnesota) palvelukseen ja teki maastotutkimuksia yhdessä Florence Augusta Merriam Baileyn ja tämän aviomiehen Vernon Baileyn kanssa. Talouslaman aikana hän palasi vaimonsa Elizabethin kanssa New Yorkiin ja selviytyäkseen he tekivät sekalaisia töitä. Pian he muuttivat Cape Codiin, jonne Austin oli isänsä kanssa perustanut lintuaseman Wellfleetiin 1929. Siellä he elivät kasvattamalla orkideoita ja pelaamalla bridgeä rahasta. Hän tutki Cape Codin tiirayhdyskuntia ja opetti lintuasemalla harjoittelevia nuoria ornitologeja.


title: Oliver L. Austin Jr.

text: Toisen maailmansodan alkaessa Austin liittyi merivoimiin. Hän palveli upseerina eteläisellä Tyynellämerellä sodan ajan. Aina aluksen rantautuessa Austin keräsi näytteitä ja lähetti ne Harvardiin. Kaksi lepakkolajia oli tieteelle uusia. Sodan lopulla Austinin asemapaikkana oli Korea lähes vuoden ajan. Hän teki siellä tutkimuksia ja keräsi näytteitä, ja julkaisi teoksen "The Birds of Korea" vuonna 1948. 1946 hänet komennettiin Japaniin kenraali Douglas MacArthurin esikuntaan, jossa hänen tehtävänsä oli organisoida ja johtaa miehittäjien luonto-osastoa (Wildlife Branch) aina vuoden 1949 lopulle asti. Austin tutustui ja ystävystyi useiden japanilaisaateliin kuuluvien biologien kanssa. Japanintuliaisinaan hän toi Yhdysvaltoihin ensimmäiset lintuverkot. Hän laati useita säädöksiä sekä laki- ja rangaistusehdotuksia koskien metsästystä ja suojelua, jotka Japanin hallitus sittemmin hyväksyi.


title: Oliver L. Austin Jr.

text: Austin palasi Cape Codiin 1950 ja saatuaan Guggenheim-stipendin kirjoitti yhdessä markiisi Nagamichi Kurodan kanssa teoksen "The Birds of Japan, Their Status and Distribution" (1953). Austin muutti perheineen Montgomeryyn Alabamaan, missä hän toimi eläintieteen professorina Maxwellin lentotukikohdan Air yliopistossa. Seuraavien vuosien aikana hän toimitti useita julkaisuja asevoimien eri haaroille, ja 1955–1956 vietti neljä kuukautta Etelämantereella Amiraali Byrd-tutkimusretkikunnan "Operation Deep Freeze" projektissa.


title: Oliver L. Austin Jr.

text: Vuonna 1957 Austinille tarjottiin kuraattorin virkaa Floridan valtionmuseossa (Florida State Museum, FSM). Austin otti viran vastaan ja muutti vaimonsa kanssa Gainesvilleen. Elizabeth sai museosta tutkimusapulaisen viran. He ryhtyivät kehittämään museon vaatimatonta kokoelmaa ja kasvattivat linnunnahkakokoelman 1 800:sta näytteestä yli 17 500:aan. Kun museo sai uuden rakennuksen ja kokoelmat siirrettiin väljempiin tiloihin, tehtiin entisestä kokoelmahuoneesta Austinin kirjojen ja julkaisujen, jotka hän oli lahjoittanut museolle, näyttelyhuone, ja se sai nimen Austin Memorial Library.


title: Oliver L. Austin Jr.

text: Vuonna 1963 Austin julkaisi laajan teoksen "The Birds of the World", joka julkaistiin seitsemällä kielellä. Hän toimitti American Ornithologists’ Unionin lehteä "The Auk" kymmenen vuoden ajan ja oli AOU:n jäsen. Elizabeth S. Austin kuoli toukokuussa 1977. Tammikuussa 1978 Austin avioitui vanhan ystävänsä Edythe Richin kanssa. Austinilla oli kaksi poikaa, Anthony ja Timothy, ja neljä lastenlasta.


title: Oliver L. Austin Jr.

text: Austin testamenttasi ruumiinsa lääketieteelle. Hänen tuhkansa on Snown hautausmaalla Trurossa, Massachusettsissa.


title: Al Jardine

text: Alan Charles ”Al” Jardine (s. 3. syyskuuta 1942 Lima, Ohio) on yhdysvaltalainen muusikko, joka tunnetaan parhaiten The Beach Boysin laulajana, kitaristina ja yhtenä perustajajäsenistä. Alan lauloi esimerkiksi yhtyeen ensimmäisellä singlellä "Surfin", vuoden 1965 hitillä ”Help Me, Rhonda” sekä "Smile"-levylle kirjoitetulla kappaleella ”Heroes and Villains”. Jardine lauloi enimmäkseen korkeita ääniä. Yhtyeen myöhäisemmässä vaiheessa hän toimi myös laulunkirjoittajana.


title: Ace of Spades (kappale)

text: Ace of Spades on brittiläisen heavy metal-yhtyeen Motörheadin kappale samannimiseltä studioalbumilta. Kappale on yksi Motörheadin suosituimmista kappaleista; esimerkiksi vuonna 2009 yhdysvaltalainen musiikkikanava VH1 listasi sen kaikkien aikojen 10. parhaaksi hard rock-kappaleeksi.


title: Ace of Spades (kappale)

text: Ace of Spades on julkaistu monilla yhtyeen live- ja kokoelma-albumeilla. Kappale onkin vaikuttanut paljon thrash- ja speed metallin syntyyn etenkin nopealla rumpukompillaan. Myös kappaleen kitaransoitto on korkealle arvostettua. Kappaleesta onkin tehty lukemattomia covereita.


title: Ace of Spades (kappale)

text: Kappale julkaistiin singlenä lokakuussa 1980. Se pysyi 12 viikkoa Britannian singlelistalla, kohoten parhaimmillaan sijalle 15. Singlestä julkaistiin myös jouluversio, jonka kannessa yhtye poseeraa joulupukkeina. Tätä versiota julkaistiin rajoitetut 50.000 kopiota. Promotoidakseen singleä yhtye esiintyi myös BBC:n ohjelmassa Top of the Pops 6. lokakuuta ja 20. lokakuuta.


title: Ace of Spades (kappale)

text: Singlen B-puolena julkaistiin kappale "Dirty Love", joka on myöhemmin julkaistu Ace of Spadesin uusintapainoksilla.


title: Ace of Spades (kappale)

text: Kappaletta pidetään eräänlaisena Motörheadin "anthemina", tunnuskappaleena. VH1:sen listalla "100 Greatest Hard Rock Songs" kappale äänestettiin kymmenenneksi parhaaksi. Q Magazine listasi sen sijalle 27 listalla "100 Greatest Guitar Tracks", ja Radio Rockin kuuntelijat äänestivät sen Motörheadin parhaaksi kappaleeksi Suurimmat Yhtyeet -äänestyksessä.


title: Ace of Spades (kappale)

text: Versiot kappaleesta on julkaistu livejulkaisuilla "No Sleep 'til Hammersmith", "Nö Sleep At All", "Everything Louder Than Anyone Else", "Live At Brixton Academy" ja "Better Motörhead Than Dead: Live At Hammersmith". Nö Sleep At Allilla ollut versio julkaistiin singlenä vuonna 1988.


title: Adam Deadmarsh

text: Adam Deadmarsh (s. 10. toukokuuta 1975 Trail, Brittiläinen Kolumbia) on yhdysvaltalainen entinen jääkiekkoilija, jonka ura päättyi loukkaantumisiin.


title: Adam Deadmarsh

text: Deadmarsh on Beaver Valley Nite Hawksin kasvatti. Junioriuransa hän edusti WHL-liigan Portland Winter Hawksia. Neljän WHL-kauden aikana Deadmarsh teki 220 ottelussa yhteensä 276 pistettä. Hän edusti Kanadan nuorten maajoukkuetta kahdesti vuonna 1992 ja seuraavalla kaudella Quebec Nordiques varasi hänet ensimmäisellä kierroksella 14. pelaajana. Kausi 1993–1994 oli Deadmarshin todellinen läpimurto, sillä hän teki kauden aikana 99 pistettä. Seuraavana vuonna kesken kauden hän siirtyi NHL:ään.


title: Adam Deadmarsh

text: Nordiques oli hankkinut Deadmarshiin käytetyn varausoikeuden 20. kesäkuuta 1993 käydyssä kaupassa, jossa seura vaihtoi ensimmäisen kierroksen varausoikeukset päikseen New York Islandersin kanssa. Lisäksi Quebec sai vaihtokaupassa Mark Fitzpatrickin ja Islanders Ron Hextallin. Deadmarshin tulokaskauden jälkeisenä kesänä Nordiques muutti Coloradoon ja vaihtoi nimekseen Colorado Avalanche. Toisella kaudellaan Deadmarsh voitti Stanley Cupin Avalanchen riveissä. Alun perin hänet oli kirjoitettu Stanley Cupiin väärällä nimellä Adam Deadmarch. Jälkeenpäin se korjattiin, mikä oli ensimmäinen kerta kun kirjoitusvirhe korjattiin Stanley Cupissa.


title: Adam Deadmarsh

text: Deadmarsh pelasi Coloradossa vajaan 50 pisteen kausia, poikkeuksena kausi , jolloin hän teki 60 pistettä, voittaen joukkueen sisäisen maalipörssin. Deadmarshin NHL-uraa värittivät loukkaantumiset, hän pelasi vain kahdesti täyden kauden. "Deader" oli tyypillinen voimahyökkääjä, lähes joka kausi hän keräsi yli 100 jäähyminuuttia. Muutamaa kuukautta ennen Coloradon toista mestaruutta Deadmarsh myytiin helmikuussa 2001 Los Angeles Kingsiin isossa kaupassa, jossa olivat osallisena muun muassa Rob Blake, Aaron Miller ja Steve Reinprecht.


title: Adam Deadmarsh

text: Deadmarsh oli sivussa suurimman osan kaudesta sekä koko kauden kahden aivotärähdyksen takia. Hän ilmoitti lopettavansa uransa 22. syyskuuta 2005, vedoten hänen edelliseen aivotärähdykseen jonka johdosta hän ei pystynyt enää pelaamaan jääkiekkoa. Kaudella 2009–2010 hänet valittiin Avalanche Alumniin.


title: Adam Deadmarsh

text: Deadmarshilla oli kaksoiskansalaisuus sillä hänen äitinsä oli yhdysvaltalainen. Niinpä Deadmarsh sai edustaa Yhdysvaltojen maajoukkuetta. Deadmarsh pelasi nuorten MM-kisoissa 1993, 1994 ja 1995. Lisäksi hän pelasi aikuisten tasolla Jääkiekon maailmancupissa 1996 ja olympialaisissa 1998 ja 2002.


title: Reseptioestetiikka

text: Reseptioestetiikka (saks. "Rezeptionsästhetik") eli taiteen vastaanoton tutkimus on estetiikan tutkimussuuntaus, joka keskittyy tarkastelemaan taiteen vastaanottokokemusta eli reseptiota. Reseptioestetiikan vastakohtana ovat tutkimussuuntaukset, jotka keskittyvät tarkastelemaan tekijää tai teosta, kuten formalismi ja uuskritiikki. Reseptioestetiikka kehittyi kirjallisuustieteen piirissä, mutta reseptioesteettistä tutkimusta on kohdistettu muihinkin taiteisiin, joissa vastaanotto tapahtuu ajallisesti, erityisesti elokuvaan ja musiikkiin.


title: Reseptioestetiikka

text: Alun perin taiteen vaikutusta vastaanottajiin ei tutkinut klassinen estetiikka, eikä taidehistoria, vaan ilmiöitä käsiteltiin retoriikan piirissä. Keskiajalla kirkkoisät hyökkäsivät taiteita vastaan nimenomaan sen vaikutusten perusteella (moralistiikka). Barokin aikana kukoisti affektioppi ja oppi makunormeista (). Omana aikanamme reseptiota on tutkinut taiteen sosiologia.


title: Reseptioestetiikka

text: Immanuel Kant pohti "Arvostelukyvyn kritiikissään" (1790), miten esteettisiin ilmiöihin pitäisi suhtautua. Reseptioestetiikan kehitystä tarkasteltaessa ei pidä rajoittua sanan "receptio" historiaan tai esiintymiseen, koska samaa ilmiötä on aikojen kuluessa kyllä tutkittu eri tieteenalojen piirissä.


title: Reseptioestetiikka

text: Reseptioestetiikka syntyi ensin kirjallisuudentutkimuksen piirissä. Reseptioestetiikkaa voidaan pohjimmiltaan pitää vastareaktiona uuskritiikille, joka keskittyi teosten analyysiin ja lähilukuun, ja se sai vaikutteita erityisesti Hans-Georg Gadamerilta (odotushorisontin käsite) ja Roman Ingardenilta. Reseptioestetiikan tutkijat, edelläkävijöiden joukossa oli Louise Rosenblatt jo 1930-luvulla, korostivat, että kirjallisuuden lukeminen on väistämättä yksilöllistä. Lukeminen ei ole passiivista tekstin vastaanottoa ja absorptiota vaan läpikotaista yksilöllistä toimintaa. Lukijaa ja luentaa ei pidetä itsestäänselvyytenä vaan kirjallisuuden vastaanoton olennaisimpana osana. Ei ole olemassa "yleistä lukijaa" tai "yleistä sanataideteosta" tai "vastaanottoa sinänsä", yhtä vähän kuin "irvistystä ilman kissaa". Painopiste siirtyi tulkitsemisesta (eksegetiikasta) prosessiin.


title: Reseptioestetiikka

text: Psykoanalyysin merkitystä kirjallisuuden vastaanoton tutkimukselle ennakoi Leo Löwenthal 1930-luvun alussa.


title: Reseptioestetiikka

text: Tutkimusparadigman muutoksen taustalta voidaan etsiä yhteiskunnallisia syitä, kuten Robert C. Holub. Kun siirryttiin feodalismin hierarkkisesta, säännöllisesti toistavasta tuotantotavasta kapitalistiseen, joka edellyttää kekseliäisyyttä, kasvua ja alati uudistuvaa tuotantoa, se vaikutti myös taiteen alalla luomiseen ja vastaanottoon ja huomio alkoi kohdistua nerollisuuteen ja omintakeisuuteen. Estetiikassa tämä johti uutuuden, kielteisyyden (negativismin) ja vieraannuttamisen yksipuoliseen korostamiseen: taiteella on arvoa vain jos se kumoaa edeltävän tai murtaa aikaisemmat normit. Tämän arvotusperiaatteen valossa esimerkiksi suuri osa keskiajan taiteesta olisi melko mielenkiinnotonta, sillä teokset kehittyivät vakiinnuttamaan tiettyjä rakenteita, eivätkä muuttamaan niitä. Muutamat esteetikot arvottavat kirjallisuutta hiukan yksipuolisesti vain sen mukaan, kuinka se pettää odotuksia. Taide on heille enemmän työtä kuin nautintoa. Erityisen selvästi tämän voi nähdä Theodor W. Adornon estetiikasta. Toisaalta esimerkiksi juuri Adornon taidefilosofisia käsityksiä ei voi ymmärtää sijoittamatta niitä hänen edustamansa kulttuurikriittisen ajattelun laajempaan kontekstiin. Tässä valossa tulkinta esimerkiksi keskiaikaisen taiteen tulemisesta mielenkiinnottomaksi on kyseenalainen, sillä kriittinen ote luennassa ja tulkinnassa ei suoraan merkitse kulttuurisen objektin merkityksettömyyttä. Kulttuurikriittinen näkökulma pyrkii päinvastoin juuri etsimään teoksesta ajattelun, yhteiskunnallisen kokonaisuuden ja tuottamuksellisen, partikulaarin kulttuuriobjektin suhdetta. Tämä on vastaanottajan kannalta työlästä mutta palkitsevaa ja hedelmällistä, kasvattaen ymmärrystä yleisen ja erityisen suhteesta yhteiskunnallisen kokonaisuuden — sekä teoksen että vastaanottajan välttämättömän ehdon — kontekstissa.


title: Reseptioestetiikka

text: Reseptioestetiikan perusteoksiin kuuluu Wolfgang Iserin tutkimus "Der Akt des Lesens" vuodelta 1976. Iser edustaa niin kutsuttua Konstanzin koulukuntaa, joka jatkaa kriittisesti Roman Ingardenin fenomenologista estetiikkaa. Hänen tutkimussuuntaustaan voidaan nimittää vaikutusestetiikaksi (). Hän lähestyy tulkitsemista jossain määrin normatiivisesti: jotkin tulkinnat ovat pätevämpiä kuin toiset. Hän, samoin kuin Rosenblatt ja Jonathan Culler, korostaa vielä tekstin osuutta.


title: Reseptioestetiikka

text: Sen sijaan Stanley Fishiä voi pitää konstruktivistina, sillä hän kieltää tekstin auktoriteetin. Lukijan luoma merkitys syntyy strategioista, joita lukija tuo yksityiseen lukutapahtumaan ja joiden avulla kirjallinen teksti luodaan, eikä kyse ole lukijan ja tekstin vuorovaikutuksesta niin kuin esimerkiksi Rosenblattilla ja Iserillä.


title: Reseptioestetiikka

text: Joka tapauksessa Iserin hahmottelema lukemisen fenomenologia on kiinnostava muidenkin taiteiden vastaanoton kannalta. Fish esittää melko nominalistisesti, että kirjallinen teos ei ole mitään muuta kuin miljoonat erilaiset lukutavat, joiden mukaisesti jokin teos on koettu. Hänen mukaansa teoksen vastaanottaminen — lukeminen, kuunteleminen — ei ole teoksen merkityksen löytämistä vaan sen kokemista, mitä teksti lukijalleen tekee. Fish kyllä välttää sen epistemologisen ongelman, joka vaivaa Iserin ja Hans Robert Jaussin merkitysteoriaa: jos teksti sinänsä on vain eräänlainen skeemajoukko, luuranko, jonka ylle lukijat pukevat merkityksen, niin kuinka tutkijaluenta voisi paljastaa tuon skeemajoukon, koska tutkijaluentakin sijoittaa teokseen oman merkityksensä? Iser toteaa, että tekstin itsensä täytyy rajata tulkintoja jollain tavalla.


title: Reseptioestetiikka

text: Ehkä voidaan arvioida, että tekstin merkitys "an sich" olisi jonkinlainen raja-arvo, jota lukukokemukset lähestyvät niin kuin Charles S. Peircen luonnontieteilijät totuutta? Ongelmana tässä on se, että tekstit tuntuvat saavan eri merkityksen eri yhteisöissä ja eri sukupolvissa. — Toinen ongelma piilee siinä, että tässä tavoitellaan yhä tarkkarajaista merkitystä; kriittisen tarkastelun painopiste on vain siirtynyt tekijän ja tekstin "oikeasta" merkityksestä (romantiikka ja uuskritiikki) lukijan "oikeaan" merkitykseen, eikä uudistus ole niin merkittävä kuin esitetään, eikä ole päästy eroon täsmällisen tulkinnan haamusta. Sen sijaan että absoluuttisen totuuden perusta vain siirretään teoksesta lukijaan, olisi vapauduttava koko absoluuttisen totuuden tavoittelusta, sillä emergentin merkityskäsityksen näkökulmasta jälkimmäinen on yhä reduktionistista. Reseptioestetiikassa olisi vapauduttava absoluuttisen totuuden etsimisestä ja siirryttävä emergenttiin, prosessuaaliseen tarkastelutapaan.


title: Reseptioestetiikka

text: Reseptioesteetikoista Jonathan Culler on keskittynyt tutkimaan rakenteita ja järjestelmiä, joiden ansiosta lukija voi tavoittaa tekstin merkityksen. Vaikka hän ei siis kohdista huomiota niinkään lukijaan vaan tekstiin, on hänen käsitteensä kirjallinen kyky () vaikuttanut reseptioestetiikkaan.


title: Reseptioestetiikka

text: Reseptioestetiikka nojaa yhä perinteiseen subjekti–objekti-vastakohtaisuuteen. Tätä on pyrkinyt horjuttamaan erityisesti Roland Barthes teoksessaan "S/Z" (1970) ulottamalla moneuden koskemaan paitsi luentaa, myös lukevaa subjektia itseään. Barthesille subjekti koostuu loputtomista koodeista ja teksteistä, joiden alkuperä on kadoksissa. Hän menee siis vielä pitemmälle kuin Stanley Fish.


title: Reseptioestetiikka

text:
Taiteen reseptiossa on siis kartettava molempia ääripäitä — ehdotonta normatiivisuutta ja perusteetonta sallivuutta — sekä osattava kuvata, millaisessa tosiasiallisessa vuorovaikutuksessa teksti (artefaktina) ja lukijan antamat merkitykset ovat. Vastaanottajien inhimillinen olemus ja historiallinen määräytyneisyys tarkoittavat, että mitä tahansa ei voida tulkita aivan mielivaltaisesti. Ratkaisevaa onkin ehkä se, että tiettyjä sääntöjä noudatetaan hyveellisesti ja tutkimuksessa olisi kuvattava nuo säännöt (vertaa hyve-epistemologia). Näin painopiste siirtyisi epistemologisesta määrittelystä loogiseen ja moraaliseen: mitkä tulkinnat ovat loogisesti mahdollisia ja hyveellisesti saavutettuja? Soveltamalla emergenssioppia voitaisiin ongelma kuvata selvemmin, miten merkitys emergoituu useista tekijöistä, muiden muassa tekstistä ja lukijasta, ja nämä ovat emergoituneet omilta tahoiltaan. Tämän valossa olisi mahdotonta
odottaa tiettyjä merkityksiä, jotka olisivat oikeita, vaikka kukaan ei niitä oikeina pitäisi.


title: Baskerville

text: Baskerville on John Baskervillen vuonna 1756 suunnittelema siirtymäkauden antiikvakirjaintyyppi. Baskerville on melko leveä ja avoin kirjaintyyppi, mikä tekee siitä helppolukuisen. Se soveltuukin parhaiten kirjojen ja muiden painotuotteiden leipätekstiin.


title: Ruoveden kirkko

text: Ruoveden kirkko eli Sofia Magdalenan kirkko Ruoveden kirkonkylässä on valmistunut 1778. Sen on piirtänyt ja sen rakennusmestarina toimi Matti Åkerblom, Pärnän Matti. Kirkko on ristikirkko, jonka sisä- ja ulkonurkat on viistetyt. Aumakatto on varustettu kattoratsastajalla. Kirkon pituus on 39 metriä, leveys 35 metriä ja korkeus 14 metriä. Kirkkoon mahtuu noin 1 100 henkeä.


title: Ruoveden kirkko

text: Kirkon vieressä sijaitsevan kellotapulin rakennutti vuonna 1772 Antti Piimänen. Se rakennettiin alun perin kirkkomaan nykyisen pääportin paikalle. Kirkon valmistuttua Mats Åkergren siirsi kellotapulin nykyiselle paikalleen.


title: Ruoveden kirkko

text: Kirkon alkuperäinen väri oli punamulta, mutta vuosina 1861–1862 tehtiin kirkon ulkomaalaus ja väri vaihtui nykyiseen keltaiseen öljyväriin. Vuonna 1905 tehdyn sisäpaneloinnin jälkeen kirkko maalattiin Akseli Gallen-Kallelan ehdotuksen mukaan.


title: Ruoveden kirkko

text: Nykyiset 28-äänikertaiset urut vuodelta 1968 on rakentanut Kangasalan urkutehdas. Bernhard Reinholdin maalaama alttaritaulu on hankittu Pariisista.


title: Ruoveden kirkko

text: Ruoveden kirkon hautausmaalle on sijoitettu muistomerkki höyrylaiva Kurun 7. syyskuuta 1929 sattuneessa uppoamisessa menehtyneiden muistolle.


title: Ruoveden kirkko

text: Kirkon sankaripatsas on kuvanveistäjä Lauri Leppäsen työ vuodelta 1951.


title: Lauri Toivonen

text: Lauri Adolf Toivonen (Käytti Saksassa peitenimeä Vaara), () oli suomalainen jääkäriluutnantti. Hän sai sotilaskoulutuksensa ensimmäisen maailmansodan aikana Saksassa, missä hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan Valkoisessa armeijassa joukkueen varajohtajana ratsuväessä.


title: Lauri Toivonen

text: Toivosen vanhemmat olivat kauppias Adolf Toivonen ja Hilma Amalia Kortman. Toivonen kävi viisi luokkaa Helsingin suomalaista lyseota.


title: Lauri Toivonen

text: Toivonen liittyi vapaaehtoisena Saksassa sotilaskoulutusta antavan jääkäripataljoona 27:n 4. komppaniaan 10. tammikuuta 1916, josta hänet siirrettiin myöhemmin pataljoonaan perustettuun ratsuosastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Lauri Toivonen

text: Toivonen saapui Suomeen (Vaasaan) jääkäreiden pääjoukon mukana varavahtimestariksi ylennettynä 25. helmikuuta 1918. Hänet komennettiin Suomen sisällissotaan joukkueen varajohtajaksi Karjalan ratsujääkärirykmentin 3. eskadroonan täydennysjoukkueeseen.


title: Lauri Toivonen

text: Toivonen palveli sisällissodan jälkeen Karjalan ratsujääkärirykmentin (tunnettiin myöhemmin nimellä Hämeen ratsurykmentti) 4. eskadroonassa. Hämeen ratsurykmentistä hänet siirrettiin 26. kesäkuuta 1920 lähettiupseeriksi 3. Divisioonan esikuntaan, josta hänet siirrettiin 10. marraskuuta 1920 toimistoupseeriksi Sotaministeriön sota–asiainosastoon. Sotaministeriöstä hänet siirrettiin 1. tammikuuta 1922 alkaen toimistoupseeriksi Yleisesikunnan liikekannallepanotoimistoon. Toivonen kuoli hieman ali kolmekymmenvuotiaana 31. joulukuuta 1922 ja hänet haudattiin Helsinkiin.


title: Best of Beach Boys

text: Best of Beach Boys on The Beach Boysin hittikokoelma vuodelta 1966. Se sisältää joitakin yhtyeen suosituimpia lauluja vuoteen 1965 mennessä. Mukana ovat esimerkiksi "Surfin' USA", "Fun Fun Fun" ja "In My Room". Kokoelmasarjan toiseen osaan "Best of Beach Boys vol 2" on kuitenkin jätetty suurempia hittejä, kuten "California Girls", "I Get Around" ja "Help Me, Rhonda".


title: Best of Beach Boys

text: Kokoelmalla ei ole ainuttakaan aikaisemmin samana vuonna julkaistun, kuuluisan "Pet Sounds" -levyn kappaletta. Kokoelma keskittyy siis Beach Boysin varhaisen uran hitteihin, kuten myös "Best of Beach Boys Vol 2".


title: Kwon Jung-hyuk

text: Kwon Jung-Hyuk on (s. 2. elokuuta 1978 Korean tasavalta) on eteläkorealainen jalkapallomaalivahti, joka edustaa kaudella 2010 Veikkausliigassa pelaavaa Vaasan Palloseuraa.


title: Kwon Jung-hyuk

text: Aikaisemmin urallaan hän on edustanut useita Etelä-Korean K-Liigan joukkueita muun muassa Ulsan Hyundaita, Gwangju Sangmu Phoenixiä, Pohang Steelersiä ja viimeksi FC Seoulia.


title: Kwon Jung-hyuk

text: Helmikuussa 2009 Kwon saapui Suomeen. Hän oli solminut Rovaniemen Palloseuran kanssa esisopimuksen, jonka mukaan hän olisi testissä pelaisi Liigacupissa helmikuun loppuun asti. Debyyttinsä Kwon teki RoPSille 18. helmikuuta 2009 Liigacupin ottelussa Turun Interiä vastaan. Ottelu päättyi RoPSin 0–3 tappioon, vaikka Kwon pelasi hyvän pelin. Pelattuaan toisen ottelun Liigacupissa Jyväskylän Jalkapalloklubia vastaan solmi Kwon 22. helmikuuta RoPSin kanssa kautta 2009 koskevan pelaajasopimuksen. Debyyttinsä Veikkausliigassa Kwon teki FC Lahtea vastaan 28. huhtikuuta 2009. RoPSin tiputtua kauden päätteeksi ykköseen, siirtyi Kwon Vaasan Palloseuran riveihin.


title: Kwon Jung-hyuk

text: Etelä-Korean maajoukkueessa Kwon esiintyi vuonna 2002 CONCACAF Gold Cupissa. Etelä-Korea sijoittui lopulta neljänneksi kilpailussa.


title: Sivuauringot

text: Sivuauringot ovat taivaalla Auringon molemmilla puolin näkyvät kaksi kirkasta, väriltään epämääräistä läikkää. Sivuaurinkojen kirkkaus vaihtelee lähes huomaamattomasta häikäisevän kirkkaisiin ja ne ovat muodoltaan tyypillisesti pitkänomaisia kaventuen auringosta poispäin. Jääkide-esiintymän sijainnista riippuen toinen niistä voi olla kuitenkin myös toista kirkkaampi tai jompikumpi voi puuttua kokonaan. Joskus sivuaurinkojen sisäreuna on punainen ja ulkoreuna sininen.


title: Sivuauringot

text: Sivuauringot kuuluvat kaikkein tavallisimpiin haloilmiöihin.


title: Sivuauringot

text: Sivuauringot syntyvät, kun auringonvalo kulkee sellaisen jääkidepilven läpi, jossa kiteet ovat kuusikulmaisen laatan muotoisia. Valon kulusta kiteessä johtuu, että sivuauringon sisäreuna on aina vähintään 22° päässä auringosta, mutta auringon noustessa korkeammalle taivaalla, sivuauringot työntyvät auringosta poispäin. Samalla niiden kirkkaus vähenee nopeasti. Jos jääkiteet heiluvat ilmassa, sivuaurinko pitenee korkeussuunnassa kaarimaiseksi. Laattamaiset kiteet aiheuttavat sivuaurinkojen lisäksi myös zeniitinympäristön kaaren sekä harvinaisia 120° sivuaurinkoja. Sivuaurinkojen välittömässä läheisyydessä taivaalla voivat näkyä 22° rengas ja horisonttirengas.


title: Sivuauringot

text: Joskus sivuaurinkoja voi näkyä myös Kuun ympärillä.


title: Ainārs Juškēvičs

text: Ainārs Juškēvičs (s. 13. heinäkuuta 1981) on latvialainen salibandyn pelaaja, joka on pelannut koko uransa vuoteen 2008 asti SK Latvijas Avīzen joukkueessa. Häntä pidetään laajalti Latvian parhaana salibandyn pelaajana. Juškēvičs oli sijalla 25. vuoden 2007 parhaiden pelaajien listauksessa.


title: Väinö Tojkander

text: Väinö Armas Tojkander () oli suomalainen jääkärivänrikki. Hän sai sotilaskoulutuksensa ensimmäisen maailmansodan aikana Saksassa, missä hän sai tulikasteensa Saksan itärintamalla pioneerijoukoissa Misse-joella vuonna 1916. Myöhemmin hän osallistui Suomen sisällissotaan Valkoisessa armeijassa joukkueenjohtajana jääkärijoukoissa.


title: Väinö Tojkander

text: Tojkanderin vanhemmat olivat asemapäällikkö Edvard Tojkander ja Aina Sofia Englund. Tojkander kävi viisi luokkaa Viipurin suomalaista yhteiskoulua ja Saksalaisen sotakoulun B-kurssin.


title: Väinö Tojkander

text: Tojkander työskenteli harjoittelijana valtionrautateillä ennen liittymistään vapaaehtoisena Saksassa sotilaskoulutusta antavan jääkäripataljoona 27:n pioneerikomppaniaan 19. maaliskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Hän suoritti pataljoonan rintamalta paluun jälkeen Libaussa vuonna 1917 järjestetyn sotakoulun B-kurssin.


title: Väinö Tojkander

text: Tojkander saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi ensin 2. jääkärirykmentin 6. jääkäripataljoonaan, mutta 24. maaliskuuta 1918 niin ikään joukkueenjohtajaksi 4. Jääkärirykmentin 11. jääkäripataljoonan konekiväärikomppaniaan. Hän osallistui sisällissodassa taisteluihin Viipurissa.


title: Angel Martino

text: Angelina L. ”Angel” Myers-Martino () on yhdysvaltalainen entinen uimari ja olympiavoittaja. Martino voitti ensimmäisen olympiakultansa vuonna 1992 Barcelonan kesäolympialaisissa 4 × 100 metrin vapaauintiviestistä. Martino oli voittamassa saman matkan kultaa myös neljä vuotta myöhemmin Atlantassa. Siellä hän voitti myös kolmannen olympiakultansa 4 × 100 metrin sekauintiviestistä.


title: Angel Martino

text: Martino voitti uransa aikana myös kolme olympiapronssia, Barcelonasta 50 metrin vapaauinnissa ja Atlantassa 100 metrin vapaa- ja perhosuinnista. Hän voitti myös lyhyiden ratojen maailmanmestaruuden 100 metrin selkäuinnissa Palma de Mallorcassa vuonna 1993. Samoissa kilpailuissa hän otti myös kaksi henkilökohtaista MM-hopeaa ja kaksi viestipronssia. Uransa ainoan pitkien ratojen MM-mitalin Martino saavutti vuonna 1994, saatuaan hopeaa 4 × 100 metrin vapaauintiviestistä Rooman MM-kilpailuissa.


title: Angel Martino

text: Martino kärähti vuonna 1988 doping-testissä nandrolonien käytöstä, ja kärsi kahden vuoden kilpailukiellon.


title: Angel Martino

text: Martino on 165 senttimetriä pitkä ja painoi aktiiviurallaan 68 kilogrammaa. Hän edusti seuratasolla "Americus Blue Tide"ä.


title: Ashley Tappin

text: Ashley T. Tappin (s. 18. joulukuuta 1974 Marietta, Georgia) on yhdysvaltalainen uimari ja olympiavoittaja. Tappin voitti uintiurallaan kolme olympiakultaa. Ensimmäinen niistä tuli Barcelonan kesäolympialaisissa vuonna 1992 naisten 4 × 100 metrin vapaauintiviestistä. Tappin tosin ui kyseisessä kilpailussa vain alkuerissä, sillä hänet korvattiin loppukilpailuun Dara Torresilla, mutta hän sai silti käytännön mukaisesti kultamitalin.


title: Ashley Tappin

text: Kahdeksan vuotta myöhemmin Sydneyn kesäolympialaisissa 2000 Tappin palasi jälleen Yhdysvaltojen uintijoukkueeseen. Tällä kertaa hän ui sekä 4 × 100 metrin vapaauintiviestin että 4 × 100 metrin sekauintiviestin alkuerät. Hän ui sekauintiviestissä perhosuintiosuuden, ja nappasi kummaltakin matkalta kultamitalin, kun Yhdysvaltain joukkue voitti molempien matkojen finaalit, tosin jälleen ilman Tappiniä.


title: Ashley Tappin

text: Tappin on 178 senttimetriä pitkä ja painoi aktiiviurallaan 66 kilogrammaa.


title: Costello (yhtye)

text: Costello on muusikko Costello Hautamäen soololevytyksillä ja -kiertueilla esiintyvä yhtye.


title: Costello (yhtye)

text: Hautamäen ensimmäisellä sooloalbumilla, vuoden 1988 "A Little Bit Crazylla" esiintyivät hänen lisäkseen pääpainotteisesti myös basisti Sami Ruusukallio sekä rumpali Janne Haavisto. Koska Hautamäen ura on painottunut suurimmaksi osaksi Popeda-yhtyeeseen, hän on levyttänyt omaa tuotantoaan vain muutamaan otteeseen. Vuonna 2003 Hautamäki julkaisi pitkän tauon jälkeen uuden studioalbuminsa "13 Reasons to Rockin", joka puolestaan sai jatkoa vuonna 2013 ilmestyneen "Kun mies unelmoi"-albumin myötä. Hautamäki on vuosien varrella esiintynyt sekä yhtyeensä säestyksellä että yksin tehdessään omia esiintymisiään sooloartistina, ja toisinaan myös hänen poikansa Jimi ja Alex ovat vaikuttaneet hänen taustayhtyeessään.


title: Black Mask (sarjakuvahahmo)

text: Black Mask on DC Comicsin kustantamissa sarjakuvissa esiintyvä kuvitteellinen rikollinen, jonka loivat Doug Moench ja Tom Mandrake. Hahmo teki ensiesiintymisensä Batman sarjakuvan numerossa 386, elokuussa 1985.


title: Black Mask (sarjakuvahahmo)

text: Roman Sionis syntyi rikkaaseen perheeseen Gotham Cityssä. Hänen vanhempiaan kiinnosti kuitenkin enemmän heidän oma imagonsa kuin lapsensa. Kun Roman syntyi, tapahtui onnettomuus: lääkäri pudotti hänet pää edellä lattialle. Pojan vanhemmat olivat kuitenkin enemmän huolissaan siitä miten he voisivat salata pojan loukkaantumisen rikkailta ystäviltään. Sionis koki toisen onnettomuuden lapsena, kun hän vietti perheensä kanssa aikaa maalla. Hänen kimppuunsa hyökkäsi vesikauhuinen pesukarhu. Myös tämän onnettomuuden Sionsin vanhemmat pitivät salassa ja kielsivät poikaansa kertomasta siitä kenellekään.


title: Black Mask (sarjakuvahahmo)

text: Sionisin isällä oli myös teennäinen ystävyyssuhde Thomas Wayneen. Molemmat Sionsit inhosivat Waynen sukua ja olivat myös avoimia asiasta yksityisesti poikansa kuullen. Pojan ällistykseksi he jatkoivat teeskentelyä ollakseen Waynen perheen ystäviä, jonka seurauksena Sionis joutui väistämättä viettämään aikaa Bruce Waynen kanssa. Vuosien kuluessa Roman Sionis heräsi syvä viha vanhempiensa kaksinaamaisuuden tähden.


title: Black Mask (sarjakuvahahmo)

text: Valmistuessaan high schoolista hän sai korkea-arvoisen työaseman isänsä yhtiöstä Janus Cosmeticsista. Työskennellessään Sionis rakastui työväenluokan sihteeriin Circeen, jota hänen vanhempansa eivät hyväksyneet ja vaativat välittömästi eroa. Suutuspäissään Sionis poltti perheensä kartanon maantasalle tappaen vanhempansa. Kuoleman seurauksena hän peri perheensä omaisuuden ja yrityksen. Sionis ei kuitenkaan ollut yhtä hyvä liikemies, kuten isänsä ja pilasi Janus Cosmeticsin toiminnan rahoittamalla lopulta pieleen menneeseen kasvomaalaus meikkiin. Epätoivossaan Sionis yritti suurella rahalla saada ryhmän kemistejä luomaan tuotteen, jolla pelastaisi yrityksensä. Kemistit loivat vedenkestävän meikin, jonka tuotantoa ei ehditty kunnolla testata sen ollessa jo myynnissä. Lopulta tuote osoittautui kuolettavaksi myrkyksi, joka pilasi useiden satojen naisten kasvot. Pian Sionisin kihlattu Circe erosi hänestä koko yhtiön työntekijöiden edessä. Samoihin aikoihin menestyksekkääksi liikemieheksi noussut Bruce Wayne tarjoutui pelastamaan yhtiön mikäli Sionis luovuttaisi omistajuuden ja Wayne saisi itse päättää yhtiön lautakunnan jäsenet. Sionis suostui tarjoukseen, mutta oli vihoissaan kokemastaan nöyryytyksestä, että meni perheensä hautarakennukseen ja rikkoi äitinsä ebenpuusta tehdyn arkun kannen. Hajottamastaan kannesta Sionis kaiversi naamion, jonka myötä hänestä tuli rikollinen nimeltä ”Black Mask”.


title: Black Mask (sarjakuvahahmo)

text: Sionis huomasi pian olevansa luonnonlahja rikollisena ja sai koottua suuren rikollisryhmän työskentelemään hänelle. Sionis kutsui tätä nimellä ”False Face Society”, jonka jäsenten täytyi pitää hänen kokoelmastaan valittua naamiota rikosten ja Sionisin läsnäolon aikana. Organisaatio sai valtaa menestyksekkäästi Gothamin alamaailmassa, kunnes Black Mask päätti kostaa Bruce Waynelle. Hän sieppasi Wayne-teollisuuden toimitusjohtajia laittaen heille naamiot, jotka sisältivät kuolettavaa meikkiä, jota Janus Cosmetics aikanaan tuotti. Black Mask kohdisti hyökkäyksensä myös Circeen ja pilasi hänen kasvonsa kemikaaleilla saadakseen pakosta entisen kihlattunsa takaisin. Circe kuitenkin tappoi itsensä, johtaen Black Maskin korvaamaan Circen mallinukkeen, jolle hän puhui kuten oikealle ihmiselle.


title: Black Mask (sarjakuvahahmo)

text: Sieppaukset saivat herätettyä Batmanin huomion, joka ryhtyi metsästämään ”False Face Society” -organisaatiota. Hän sai vähitellen selville Black Maskin olinpaikan, joka olikin Sionis perheen kartanon raunioiden keskellä, yrittäen sytyttää ne tuleen paetakseen, mutta jäi palavien liekkien loukkuun. Batman onnistui pelastamaan hänet, mutta Sionisin mustanaamio oli palanut kiinni hänen kasvoihinsa.


title: Black Mask (sarjakuvahahmo)

text: Black Mask vietti jonkun aikaa Arkhamin mielisairaalassa, mutta pakeni Banen hyökättyä rakennukseen. Tämän johdosta Black Mask kokosi False Face -organisaationsa ja otti uuden oikean käden miehen Tattoon. Hän ryhtyi polttamaan Waynen rakennuksia ja sieppasi myöhemmin Bruce Waynen ystävän ja Waynetechin toimitusjohtajan Lucius Foxin. Batman onnistui takaa-ajon päätteeksi pelastamaan Foxin Black Maskin kidutukselta ja toimitti Tattoon vankilaan muiden organisaation jäsenten kanssa. Black Mask onnistui kuitenkin pakenemaan.


title: Black Mask (sarjakuvahahmo)

text: Black Mask esiintyi ensi kerran televisiossa 11. marraskuuta 2006 "Batman"-animaatiosarjan jaksossa ”The Breakout”. Sarjassa hänet kuvattiin vaikutusvaltaisena rikollispomona, jolla oli apunaan oikean käden miehen lisäksi laaja ja tekninen rikosorganisaatio. Black Mask yritti vaatia lunnaita uhkaamalla tuhota Gotham City sähköaaltoja tuottavalla generaattorilla. Hahmon äänenä toimi James Remar.


title: Black Mask (sarjakuvahahmo)

text: Black Mask esiintyi heinäkuussa 2010 julkaistavassa "" -animaatioelokuvassa, jossa hahmon äänenä toimii Wade Williams.


title: Black Mask (sarjakuvahahmo)

text: Black Mask yritti nousta Gotham Cityn suurimmaksi rikospomoksi varastamalla Amazoa, mutta Punahuppu oli lahjonut varkaat viemästä pakettia perille. Black Mask sai kuulla tapahtumasta ja yritti pelotella Punahuppua tappamalla hänen alaisuudessaan olleita rikospomoja. Se ei kuitenkaan auttanut ja hän yritti tapattaa Punahupun erikoisjoukollaan. Kun tämäkään ei mennyt suunnitelmien mukaan Black Mask pyysi apua Jokerilta, joka kuitenkin petti hänet sitomalla kiinni muiden kätyreidensä kanssa rekkaan ja oli tappaa heidät kaikki polttamalla. Batman kuitenkin pelasti heidät ja Black Mask kätyreineen joutui vankilaan.


title: Black Mask (sarjakuvahahmo)

text: Black Mask esiintyy vuoden 2011 "DC Universe Online" -pelissä, jossa hän ei ole pelattavana hahmona. Black Mask on myös yksi "" -pelin päävihollisista.


title: Michael Edwards (näyttelijä)

text: Michael David Edwards (s. 24. marraskuuta 1944 Castro Valley, Kalifornia, Yhdysvallat) on yhdysvaltalainen näyttelijä ja malli, jonka tunnetuin rooli on aikuinen John Connor elokuvassa "Terminator 2 – Tuomion päivä" (1991).


title: Michael Edwards (näyttelijä)

text: Edwards seurusteli Priscilla Presleyn kanssa 1978–1984.


title: Liereäsara

text: Liereäsara ("Carex diandra") on sarakasvien heimoon ja sarojen sukuun kuuluva kasvi. Liereäsaran tieteellinen nimi "diandra" tulee kreikan kielen sanoista "di" (kaksi) ja "andros" (mies), ja tarkoittaa "kahdella heteellä" tai "kahden heteen kanssa". Liereäsara on sarojen joukossa suurikokoinen laji.


title: Liereäsara

text: Varsi on pysty, täyteläinen, karhea, alaosastaan liereä, yläosastaan tylpän kolmisärmäinen. Löyhästi mätästävä 20-60 cm korkea. Tyvitupet ovat harmaanruskeat tai mustanruskeat, heikosti kiiltävät ja ehjät. Lehdet ovat ruodittomia, tupellisia ja hieman vartta lyhyempiä. Lehtilapa on 2–4 mm leveä ja harmaanvihreä.


title: Liereäsara

text: Kukinto on monitähkäinen, 20-40 mm pitkä, tiheähkö, liereä ja haaromaton. Siinä on 5–10 sukkulamaista, perätöntä taikka joskus alimmat ovat lyhytperäisiä. Emi- ja hedekukat ovat samoissa tähkissä eli se on yhtäläistähkäinen, tähkien kärjessä ovat kolmiheteiset hedekukat, tyvellä kaksiluottiset emikukat. Tähkäsuomut ovat 2–3 mm pitkiä, vaaleanruskeita tai punaruskeita ja kalvolaitaisia. Pullakot ovat 2–3 mm pitkiä, kiiltävänruskeita ja selkäpuolen tyviosassa on kaksi paksua suonta. Suuota on pitkä ja hammaslaitainen. Kukkii kesä-heinäkuussa.


title: Liereäsara

text: Liereäsara kasvaa keski- ja runsasravinteisilla märillä soilla luhtarannoilla, metsäjärvien sekä lampien rannoilla.


title: Liereäsara

text: Liereäsara on tavallinen laji pohjoisella pallonpuoliskolla. Sitä tavataan suuressa osassa Pohjoismaissa, sen lisäksi sitä tavataan, Baltiassa, Keski-Euroopassa, Alpeilla, Karpaateilla ja osassa Siperiaa. Joitain esiintymiä on lisäksi muun muassa Norjassa, Islannissa, Kaukasuksella, Venäjän Kaukoidässä, Alaskassa ja Kanadassa. Suomessa yleinen miltei koko maassa. Melko harvinainen Kaakkois-Suomessa ja Pohjois-Lapissa.


title: Pertti Paloheimo

text: Pertti ”Pepsi” Paloheimo (11. kesäkuuta 1930 Pohjois-Pirkkala – 5. helmikuuta 2017 Tampere) oli suomalainen urheilu- ja yritysjohtaja. Koulutukseltaan hän oli varatuomari. Paloheimo toimi Yleisradiossa pääsihteerinä, TV1:n johtajana 1970–1974, TV2:n johtajana 1974–1975, Tapiola-yhtiöiden toimitusjohtajana 1976–1983, Tapiola-ryhmän hallitusten puheenjohtajana 1984–1987 sekä Perusyhtymä Oy:n ja sittemmin YIT-Yhtymä Oy:n hallitusten puheenjohtajana 1987–1989. Hän jäi eläkkeelle 1990.


title: Pertti Paloheimo

text: Paloheimo toimi kolumnistina useassa lehdessä, muun muassa Keskisuomalaisessa, Uudessa Suomessa ja Turun Sanomissa. Hän oli useiden yritysten hallinnossa hallitusten ja hallintoneuvostojen jäsenenä, muun muassa Osuuspankkien Investointipankissa, Postipankissa, Kirjayhtymässä. Järjestötoiminnassa Paloheimo toimi pitkään Lasten Päivän Säätiön (Linnanmäki) hallituksen puheenjohtajana, josta tehtävästä hän jäi pois 1996. Paloheimo toimi Suomen Koripalloliiton ja Suomen olympiakomitean hallitusten jäsenenä sekä Suomen olympiajoukkueen ylijohtajana Montrealin ja Moskovan olympialaisissa.


title: Pertti Paloheimo

text: Paloheimo oli Tampereen yliopiston hallintotieteiden kunniatohtori. Hän julkaisi useita kirjoja, muun muassa elämäkertansa nimellä P. Paloheimo – Pispalan Tarmo (1997). Paloheimon viimeinen kirja oli intiimi muistelmateos ”Naantali 11.6.1944”, jossa hänen henkilökohtaiset sota-ajan muistonsa laajenevat toisen maailmansodan opetusten mietiskelyksi.


title: Pertti Paloheimo

text: Pertti Paloheimo oli naimisissa hammaslääkäri Marja Paloheimon (k. 2001) kanssa. Heillä on neljä tytärtä. Pertti Paloheimo kuoli helmikuussa 2017 keuhkoputkentulehdukseen.


title: Tikkurilan urheilutalo

text: Tikkurilan urheilutalo, sponsoroidulta nimeltään Trio Sport Center on urheilupaikka Vantaalla aivan Tikkurilan vieressä sijaitsevassa Viertolassa. Urheilutalolla on mahdollisuus pelata lukuisia eri liikuntalajeja kuten koripalloa, lentopalloa ja salibandya sekä voimailua, painia, nyrkkeilyä ja budolajeja. Palloiluhalli pituus on 47,2 metriä, leveys 23 metriä ja korkeus 7,25 metriä. Enimmillään salissa saa olla 1220 henkeä. Tilassa voidaan järjestää luentoja tai messuja ja istumapaikkoja voi olla enimmillään noin 700 hengelle. Urheilutalon yhteydessä toimivat myös Hotelli Tikkurila, Tikkurilan keilahalli ja Tikkurilan biljardisali.


title: Tikkurilan urheilutalo

text: Urheilutaloa käyttää kotiareenanaan Salibandyliigassa pelaava AC HaKi (Hakunilan Kisa) ja Tikkurilan Tiikerit, sekä Futsal Liigassa pelaava Vantaan Veturi (VALO).


title: Tikkurilan urheilutalo

text: Urheilutalo on osa Tikkurilan urheilupuistoa. Tikkurilan urheilutalon naapurustossa sijaitsee muun muassa kaksi jäähallia (Trio Areena ja harjoitteluhalli), Peltolan koulu, Tikkurilan uimahalli ja Tikkurilan ortodoksinen kirkko.


title: Monster

text: Monster on englannin kielen sana, joka tarkoittaa hirviötä, taruolentoa, jota pidetään pelottavana ja vaarallisena.


title: Monster

text: Monsterilla saatetaan myös viitata:


title: Sillihaikalat

text: Sillihaikalat, aiemmin myös haikalat, ("Lamniformes") on rustokaloihin kuuluva kalalahko. Siihen kuuluu monia tunnettuja hailajeja, kuten sillihai, valkohai, peikkohai ja jättiläishai, yhteensä noin 15 lajia seitsemässä heimossa. Sillihaikaloilla on kaksi ruodotonta selkäevää ja peräevä, viisi kidusaukkoa; suu ulottuu pitkälle silmien taakse ja silmistä puuttuu vilkkuluomi.


title: Punk ja yäk! – Suomipunk 1977–1987

text: Punk ja yäk! – Suomipunk 1977–1987 on CD-boxi, joka julkaistiin 4. maaliskuuta 2009.


title: 2K Czech

text: 2K Czech (ent. Illusion Softworks) oli vuonna 1997 perustettu tšekkiläinen pelitalo. Take-Two Interactive osti Illusion Softworksin vuonna 2008, jolloin siitä tuli 2K Gamesin tytäryhtiö ja se sai nimekseen 2K Czech. Vuonna 2017 2K Czech yhdistettiin Hangar 13 -pelitaloon.


title: 2K Czech

text: Yhtiön kehittämiä pelejä ovat muun muassa "Mafia", "Mafia II", "Hidden & Dangerous" ja "Vietcong".


title: UFO: Afterlight

text: UFO: Afterlight on vuonna julkaistu strategiapeli ja kolmas ALTAR interactiven UFO-peleistä. Kuten edeltäjänsä "" ja "", se yhdistää joukkotason taktisen kamppailun ja strategiset alkeet.


title: UFO: Afterlight

text: Aftermathissa avaruusolentojen hyökkäyksestä muutama ihmisselviytyjä pakotettiin sopimukseen suojella ihmisrotua ja hylätä Maa tunkeutujille. Vastapalvelukseksi jotkut ihmiskunnasta siirtyivät pois planeetalta kiertoradan yhdyskuntiin ja Marsin siirtokuntaan. Aftershockin tapahtumat seuraavat Aftermathin tapahtumia puoli vuosisataa myöhemmin kiertoradan yhdyskunnissa. Afterlight keskittyy samaan aikaan tapahtumiin Marsin siirtokunnassa.


title: UFO: Afterlight

text: Marsin melko alkeellisessa hi-tech siirtokunnassa ollaan valmistautumassa yli 10 000 syväjäädytetyn ihmisen herättämiseen kunhan ensin saadaan Mars heille elinkelpoiseksi. Marsin hereillä olevien alle 30 ihmisen ryhmä on saavuttanut kolmannen sukupolven ja vain vanhimmat enää muistavat Maan. Yhteydet autoritääriseen Maan nevuostoon ovat pikkuhiljaa katkenneet. Marsin maankaltaistamisen aloittaminen on jo varsin lähellä edistyneen automaation ja teknisen kehityksen johdosta, kunnes eräällä arkeologisella kaivauksella häiritään jotain, mitä ei olisi pitänyt häiritä..


title: Hennariikka Järvinen

text: Hennariikka Marie Järvinen (s. 2. heinäkuuta 1984 Turku) on suomalainen kuulantyöntäjä. Hänen ennätyksensä 15,19 metriä on vuodelta 2006. Seuratasolla Järvinen edustaa Turun Urheiluliittoa. Häntä valmentavat Hannu Järvinen ja Hannu Rautala.


title: Hennariikka Järvinen

text: Järvinen on voittanut kuulantyönnön SM-hopeaa kolmesti ja SM-pronssia neljästi. Sisäratojen SM-kilpailuissa Järvinen voitti kultaa vuonna 2007, ja lisäksi hän on voittanut hallista kaksi hopea- ja kymmenen pronssimitalia. Kuulakarnevaaleilla Järvinen on voittanut naisten sarjan neljästi vuosina 2003–2006.


title: Hennariikka Järvinen

text: Hennariikka Järvinen on kilpaillut myös Tenavatähti-laulukilpailussa vuonna 1994 kappaleella ”Lähtevien laivojen satama” ja vuonna 1995 kappaleella ”Kulta polkee fillarillain”. Vuonna 1994 hän selvisi semifinaaliin ja pääsi levyttämään Tenavatähti 1994 -kokoelmalevylle.


title: Laura Iacovache-Pana

text: Laura Iacovache-Pana (s. 23. tammikuuta 1990 Pori, Suomi) on suomalainen pianisti. Hänen perheensä on romanialais-unkarilainen muusikkoperhe. Iacovache-Pana on opiskellut pianonsoittoa Sibelius-Akatemian nuorisokoulutuksessa vuodesta 2005 lähtien.


title: Laura Iacovache-Pana

text: Iacovache-Pana sijoittui toiseksi ja voitti yleisöäänestyksen Damaskoksen kansainvälisillä nuorten pianistien kilpailussa vuonna 2008. Hän sijoittui toiseksi myös kansainvälisen Viardo-pianokilpailun 12-17-vuotiaiden sarjassa Tarrytownissa, New Yorkissa vuonna 2006.


title: Eurokolikot

text: Eurokolikoita on kahdeksan eriarvoista, yhdestä sentistä kahteen euroon (yksi euro jakautuu sataan senttiin). Kolikot otettiin käyttöön 1. tammikuuta 2002. Maat aloittivat kolikoiden valmistamisen 1999 ja löivät niihin vuosiluvun 2002, paitsi Alankomaat, Belgia, Espanja, Ranska ja Suomi, jotka löivät kolikoihin valmistusvuoden.


title: Eurokolikot

text:
Kolikoiden arvopuoli (klaava) on kaikissa euromaissa yhtäläinen, mutta tunnuspuolen (kruuna) on jokainen euroalueen maa suunnitellut itse. Tämän vuoksi kustakin kolikosta on useita eri malleja liikkeessä samaan aikaan.
Kolikot ovat Euroopan unionin jäsenmaiden kansallisten rahapajojen valmistamia. Kaikissa euromaissa ei ole rahapajaa, ja näiden maiden kolikot on valmistettu jossakin toisessa EU-maassa sen mukaan, miltä rahapajalta on saatu edullisin tarjous valmistuskustannuksista (esimerkiksi Viron eurokolikot Suomen Rahapajalla ). Valmistusmäärissä noudatetaan tiukkoja kansallisia kiintiöitä, ja valuuttaa kokonaisuudessaan hallinnoi Euroopan keskuspankki (EKP).


title: Eurokolikot

text: Kolikoiden arvot, koot ja niissä käytetyt metalliseokset ovat seuraavat:


title: Eurokolikot

text: Käytetyistä metalliseoksista nikkelimessinki ja Nordic Gold ovat väriltään keltaisia, nikkelikupari vaaleanharmaata.


title: Eurokolikot

text: Kolikkojen yhteiset puolet on suunnitellut belgialainen Luc Luycx, jonka nimikirjaimet "kaksois-L" ovat pienellä kolikoiden arvopuolella.


title: Eurokolikot

text: Kolikkojen arvopuoli on yhteinen kaikissa jäsenmaissa. Arvopuolella on rahan nimellisarvo sekä kartta-aihe, joka 1, 2 ja 5 sentin kolikoissa esittää Eurooppaa osana maapalloa ja suuremmissa kolikoissa vuoden 2007 alusta koko Eurooppaa .


title: Eurokolikot

text: Ennen vuotta 2007 10 sentin ja sitä suuremmissa kolikoissa kuva-aiheena oli vain EU:n jäsenmaita esittävä kartta. 1.5.2004 tapahtuneen EU:n laajentumisen vuoksi kartta-aihe kuitenkin oli jo vanhentunut ja olisi myöhemmin entisestään jäänyt jälkeen todellisesta EU:n kartasta, kun EU laajentuu lisää. Siksi 10 sentin ja sitä suuremmissa kolikoissa päätettiin korvata vuoden 2007 alusta lähtien pelkkiä EU-maita esittävä kartta koko maantieteellistä Eurooppaa esittävällä kartalla. Uuden kartan käyttöönotto ei tosin ollut pakollista vielä vuoden 2007 alusta, ja Italia, Itävalta, Portugali, San Marino ja Vatikaanivaltio löivät kolikoitaan vielä vuonna 2007 vanhalla kartalla. Alle 10 sentin kolikoihin muutosta ei tarvittu. Vanhoja kolikoita ei kuitenkaan vedetty pois käytöstä, vaan ne säilyttivät arvonsa ja niiden käyttö maksuliikenteessä jatkuu.


title: Eurokolikot

text: Toisen puolen eli niin sanotun kansallisen puolen aiheen päättää kukin kansallinen keskuspankki. Kansallisella puolella on kuitenkin aina oltava EU:n 12 tähteä sekä kolikon lyöntivuosi (poikkeuksena käteiseuron käyttöönottoa edeltänyt 3 vuoden siirtymäaika, jolloin kolikoihin sai lyödä joko lyöntivuoden tai käyttöönottovuoden 2002).


title: Eurokolikot

text: Nykyisin voimassa olevien päätösten mukaan ainakin euroalueeseen tulevaisuudessa liittyvien uusien jäsenmaiden kolikoissa on kansallisella puolella oltava myös valtion nimi tai sen lyhenne. Joidenkin nykyistenkin jäsenmaiden kolikoissa valtion nimi on jo ilmaistu, esim. España tai RF (République Française), mutta tämä on pohjautunut vapaaehtoisuuteen. Lisäksi kansallisella puolella ei tule toistaa rahan arvoa ja nimeä; tähän kuitenkin sallitaan poikkeus, jos maassa on käytössä eri kirjainmerkistö, esimerkkinä Kreikka nykyisine kolikoineen. Ennen vuotta 2007 lyödyistä kolikoista kreikkalaisten lisäksi ainoastaan itävaltalaisissa on ollut arvomerkinnät myös kansallisella puolella.


title: Eurokolikot

text: Ainakin osassa Euroopan monarkioista on perinteenä tai lakiin kirjattuna vaatimuksena, että kolikkosarjan joissakin tai kaikissa kolikoissa on vallassa olevan monarkin kuva. Tämä näkyy myös näiden maiden eurokolikoissa. Samaa käytäntöä noudattaa myös Vatikaanivaltio. Näillä mailla on oikeus vaihtaa kolikoihinsa uudet kuvat hallitsijan vaihduttua tai muutoin 15 vuoden välein hallitsijan kuvan päivittämiseksi hänen piirteisiinsä iän myötä tulevien muutosten mukaan. Muiden euromaiden tulee säilyttää kolikoidensa kansalliset kuva-aiheet vakioina (pieniä yksityiskohtien muutoksia lukuun ottamatta).


title: Eurokolikot

text: Euroopan unioniin kuuluvat euromaat ovat Alankomaat, Belgia, Espanja, Irlanti, Italia, Itävalta, Kreikka, Kypros, Latvia, Liettua, Luxemburg, Malta, Portugali, Ranska, Saksa, Slovakia, Slovenia, Suomi ja Viro. EU:hun kuulumattomat San Marino ja Vatikaani tuottavat eurokolikoita Italian kiintiöstä ja Monaco Ranskan kiintiöstä. Myös Andorra käyttää euroja, mutta sillä oikeus omalla kuva-aiheellaan varustettuihin kolikoihin alkaa 1. heinäkuuta 2013. Andorra suunnitteli julkaisevansa omat kolikkonsa maalis-huhtikuussa 2014. Ensimmäisiä rahoja alettiin kuitenkin viivästysten takia painamaan vasta heinäkuussa. Lopullinen rahojen julkaisupäivä ilmoitettiin loppuvuodelle 2014. Myöhemmin ilmoitettiin että kolikot julkaistaan 15. tammikuuta 2015.


title: Eurokolikot

text: Bulgaria on suunnitellut ottavansa Madaran ratsastajan tuleviin eurokolikkoihinsa. Bulgaria suunnitteli liittyvänsä euroon vuonna 2015. Bulgarian pitää kuitenkin olla vähintään kaksi vuotta Euroopan vaihtokurssimekanismin ERM jäsen jolloin Bulgaria voisi liittyä euroon viimeistään vuonna 2017. Romania suunnitteli ottavansa euron käyttöön vuonna 2019. Myöhemmin elokuussa 2017 Romanian ulkoministeri Teodor Meleșcanu ilmoitti Romanian ottavan euron valuutakseen vasta vuonna 2022.


title: Eurokolikot

text:
Suomessa ei ole otettu euroon siirryttäessä yhden ja kahden sentin kolikoita käyttöön, vaan jatkettiin jo markka-aikana aloitettua hintojen pyöristystä. Käteiskaupassa maksu pyöristetään lähimpään viiteen senttiin. Yhden ja kahden sentin kolikot ovat Suomessa laillisia maksuvälineitä ja kaupan on otettava niitä vastaan, ellei se ole selkeästi ilmoittanut kieltäytyvänsä vastaanottamasta niitä. Suomi on kuitenkin lyönyt vuosittain yhden ja kahden sentin kolikoita, ja ne menevät rahankeräilijöiden tarpeisiin.
Lähimpään viiteen senttiin on käteismaksut pyöristetty myös Alankomaissa (1.9.2004 alkaen), Belgiassa (1.10.2014 alkaen) ja Irlannissa (28.10.2015 alkaen). Myös nuo maat ovat jatkaneet yhden ja kahden sentin kolikoiden valmistusta.


title: Eurokolikot

text: Euroopan Keskuspankin mukaan vuoden 2008 lopussa oli laskettu liikenteeseen yli 82 miljardia eurokolikkoa ja ne ylittävät yhteisarvoltaan 20 miljardia euroa.


title: Eurokolikot

text: Vuodesta 2004 kukin euroalueen maa voi laskea liikkeeseen yhden 2 euron erikoisrahan vuodessa. Poikkeustapauksissa maat voivat kuitenkin laskea yhdessä liikkeeseen myös toisen erikoisrahan, joka juhlistaa jotakin koko Euroopan kannalta tärkeää tapahtumaa. Erikoisrahoilla on samat tekniset ominaisuudet ja sama yhteinen puoli kuin tavanomaisilla 2 euron kolikoilla. Erikoisrahojen kansallisella puolella on kuitenkin erityinen kuva-aihe, joka eroaa tavanomaisten eurorahojen kuva-aiheista.


title: Eurokolikot

text: Ensimmäisen 2 euron erikoisrahan julkaisi vuonna 2004 Kreikka, ja sillä juhlistettiin Ateenan olympialaisia.


title: Eurokolikot

text: Suomi on julkaissut vuosittain 2 euron erikoisrahan:


title: Eurokolikot

text: Euromaat ovat yhdessä laskeneet liikenteeseen kolme erikoisrahaa:


title: Eurokolikot

text: Erikoisrahat ovat laillisia maksuvälineitä kaikkialla euroalueella.


title: Eurokolikot

text: Euroalueen jäsenvaltiot voivat laskea liikkeeseen myös kansallisia juhlarahoja. Useimmiten juhlarahat lyödään jostakin jalometallista, tavallisimmin hopeasta ja eräät kullasta. Juhlarahat ovat euroarvoisia, mutta ne ovat laillisia maksuvälineitä vain liikkeellelaskumaissaan. Juhlarahan nimellisarvo ei saa olla mikään tavallisten käyttökolikoiden nimellisarvoista. Juhlarahojen myyntihinta on kuitenkin yleensä korkeampi kuin niiden nimellisarvo, ja sen vuoksi ne eivät käytännössä liiku maksuliikenteessä, vaan päätyvät suoraan keräilijöille.


title: Eurokolikot

text: Suomen Rahapaja valmisti vahingossa noin 55 000 kappaleen erän virheellisiä kahden euron kolikoita loppuvuodesta 2006. Kolikossa oli uusi, vuonna 2007 käyttöön otettavaksi tarkoitettu arvopuoli, mutta vuoden 2006 kansallinen puoli . Tällainen virhe on syntynyt ilmeisesti siten, että kun Suomen Rahapaja löi vuoden 2007 alusta eurot käyttöön ottaneen Slovenian kolikot ja niihin kaikkiin tuli uuden mallinen arvopuoli, niin sen jälkeen alettiin lyödä Suomen vuoden 2006 kolikoita, mutta arvopuolen meisti unohdettiin vaihtaa vanhan malliseksi. Virhelyönnin keräilyarvo oli alkuvuodesta 2007 noin 120–150 € ja kesän aikana hintataso laski 70 euron tietämille. Sittemmin vastaavanlaisia virheellisyyksiä väärällä kartalla on lyöty ainakin Saksan ja Portugalin kolikoihin.


title: Eurokolikot

text: Muita, pienempiä virheitä kolikoissa on ollut paljonkin. Tunnetuimpia ovat erilaiset ylimääräiset pahkurat kolikoiden kuvioissa. Esimerkiksi vuosiluvulla 1999 olevissa kolikoissa jonkin yhdeksikön renkaan sisäpuoli saattaa olla umpimetallia. Tällainen lyöntivirhe on johtunut meistin vaurioitumisesta siten, että siitä on kulunut tai murtunut pois palanen, ja tällainen kohta on jäänyt kolikon pinnassa siten koholle. Virhetyyppiä näkee joskus ulkonäkönsä vuoksi kutsuttavan virheellisesti valuviaksi, vaikkei kolikoiden kuvioita muodostetakaan valamalla kolikko muottiin vaan lyömällä kaiverretulla meistillä suurella voimalla sileän kolikkoaihion pintaan kuvio. Näistäkin virhelyönneistä on toisinaan maksettu suurempi keräilyhinta kuin kolikon nimellisarvo.


title: Luke Roberts

text: Luke Roberts voi tarkoittaa seuraavia henkilöitä:


title: Luke Roberts (pyöräilijä)

text: Luke Justin Roberts (s. 25. tammikuuta 1977 Adelaide, Etelä-Australia) on australialainen pyöräilijä, joka kilpaili sekä rata- että maantiepyöräilyssä. Hän asui aktiivivuosinaan sekä Adelaidessa että Kölnissä, Saksassa. Hän aloitti kilpapyöräilyn 13-vuotiaana ja tuli ammattilaiseksi vuonna 2002. Hän lopetti uransa 2014.


title: Luke Roberts (pyöräilijä)

text: Roberts kuului Australian joukkueeseen, joka voitti ratapyöräilyn neljän kilometrin joukkuetakaa-ajossa olympiakultaa Ateenassa 2004 ja sijoittui neljänneksi Pekingissä 2008. Henkilökohtaisessa neljän kilometrin takaa-ajossa hän oli viides Ateenassa 2004 ja yhdeksäs Sydneyssä 2000.


title: Luke Roberts (pyöräilijä)

text: Roberts voitti neljän kilometrin joukkuetakaa-ajon maailmanmestaruuden Ballerupissa 2002, Stuttgartissa 2003 ja Melbournessa 2004 sekä sai MM-pronssia Manchesterissa 2008. Henkilökohtaisessa neljän kilometrin takaa-ajossa hän saavutti MM-hopeaa 2002 ja 2003.


title: Luke Roberts (pyöräilijä)

text: Kansainyhteisön kisoissa Roberts saavutti kultaa joukkuetakaa-ajossa Kuala Lumpurissa 1998 ja Manchesterissa 2002 sekä hopeaa henkilökohtaisessa takaa-ajossa 1998.


title: Luke Roberts (pyöräilijä)

text: Lähteet: Sports-Reference, Cycling Archives, Pro Cycling Stats


title: Vainajan muotokuva

text: Vainajan muotokuva on Eleanoora Rosenholmin ensimmäinen studioalbumi, joka julkaistiin Suomessa 5. joulukuuta ja maailmanlaajuisesti 12. joulukuuta 2007.


title: Vainajan muotokuva

text: Albumin kappaleet ovat säveltäneet ja sanoittaneet Mika Rättö, Pasi Salmi ja Noora Tommila. Levyllä esiintyvät heidän lisäkseen myös Turo Sinkkonen ja Tuomas Niskanen.


title: Vainajan muotokuva

text: Albumin ovat äänittäneet Pasi Salmi ja Mikä Rättö SS-Palace-studiolla. Albumin ovat miksanneet ja masteroineet Salmi, Rättö ja Sami Sänpäkkilä.


title: Vainajan muotokuva

text: Albumi on julkaistu Fonal Records -levy-yhtiölle.


title: Lähdesara

text: Lähdesara ("Carex paniculata") on sarakasvien heimoon ja sarojen sukuun kuuluva, Euroopassa laajalle levinnyt kasvi. Lähdesaran tieteellinen nimi "paniculata" tulee latinan kielen sanasta "paniculus". Lähdesara on Suomessa uhanalainen ja rauhoitettu laji.


title: Lähdesara

text: Monivuotinen lähdesara on sarojen joukossa suurikokoinen laji. Tiivis- ja korkeamättäinen kasvi saattaa kasvaa jopa 1,5 metriä korkeaksi. Varret ovat kolmisärmäisiä. Kasvin lehdet ovat noin 0,5 cm leveitä, harmaanvihreitä ja vartta lyhyempiä. Lähdesaran kukinto on röyhymäinen, monitähkäinen ja kasvaa 5–15 cm pitkäksi. Emikukat sijaitsevat ruskean tähkän tyvessä, hedekukat sen kärjessä. Lähdesara kukkii kesä-heinäkuussa.


title: Lähdesara

text: Suomessa tavattavista saroista lähdesara muistuttaa läheisesti röyhysaraa ("Carex appropinquata"). Toisistaan lajit erottaa niiden lehdistä. Lähdesaralla lehdet ovat hieman kouruisia ja röyhysaralla puolestaan litteitä.


title: Lähdesara

text: Lähdesara on tavallinen laji Länsi- ja Itä-Euroopassa, jossa sitä tavataan aina Volgalle saakka. Sitä tavataan myös Italiassa, Portugalissa, Pohjois-Espanjassa ja Balkanilla. Pohjoismaissa lähdesara on yleinen vain Tanskassa. Suomessa, Ruotsissa ja Norjassa se sen sijaan on hyvin harvinainen.


title: Lähdesara

text: Suomessa lähdesaraa tavataan lounais- ja länsiosassa maata sijaitsevien harjujen reunoilla olevista lähteiköistä. Pääasiassa kasvin kasvupaikat sijaitsevat Pohjankankaan ja Hämeenkankaan harjualueilla Karvialla, Kankaanpäässä ja Ikaalisissa. Suomen suurin, satojen lähdesarayksilöiden esiintymä on Oripään Myllylähteellä. Lajin pohjoisimmat kasvupaikat Suomessa sijaitsevat Kauhajoella ja Isojoella.


title: Lähdesara

text: Lähdesara kasvaa harjujen reunoilla olevissa lähteiköissä, lähdepurojen varsilla sekä suurien, talviaikaankin sulana pysyvien lähteiden rannoilla. Lähdesara on kokonaan riippuvainen lähteiköistä. Vedenpinnan on pysyttävä aina lähes samalla tasolla. Kasvin juuret eivät kestä jäätymistä.


title: Lähdesara

text: Kasvi on kadonnut monilta kasvupaikoiltaan muun muassa ojitusten, patoamisten, kala-altaiden rakentamisen ja erityisesti vedenottamoiden rakentamisen takia. Nämä ovat muuttaneet merkittävästi lähteiden tilaa ja näin hävittäneet lähdesaran kasvupaikkoja.


title: Aivokirurgin alakerrassa

text: Aivokirurgin alakerrassa on musiikkiyhtyeen nimeltä Itkevä tyttö ensimmäinen EP, joka on ilmestynyt vuonna 2003. Levyn on äänittänyt, miksannut ja masteroinut Mika Haapasalo (Popstudio) ja levyllä vierailevat Esko Grundström (kontrabasso) sekä Anna Grundström (sello).


title: Yö kylpyammeessa

text: Yö kylpyammeessa on Itkevä tyttö -yhtyeen ensimmäinen pitkäsoitto, joka julkaistiin vuonna 2006. Albumi sisältää 11 kappaletta ja yhden piiloraidan. Levyn ovat äänittäneet ja miksanneet Timo Kuismanen ja Lauri-Matti Parppei sekä masteroinut Julius Mauranen.


title: Hiljainen Berliini

text: Hiljainen Berliini on musiikkiyhtyeen nimeltä Itkevä tyttö toinen pitkäsoitto, joka julkaistiin vuonna 2007. Albumi sisältää yhteensä 10 kappaletta. Levyn ovat äänittäneet ja miksanneet Timo Kuismanen sekä Lauri-Matti Parppei, ja Julius Mauranen on masteroinut sen Studio Kekkosella. Tuottajana on toiminut Timo Kuismanen. Albumilla vierailevat seuraavat henkilöt: Jenna Suomalainen (haitari), Juulia Suomalainen (alttoviulu) sekä Timo Kuismanen (kitara).


title: Hiljainen Berliini

text: Hiljainen Berliini valittiin julkaisuvuotensa 25. parhaaksi kotimaiseksi albumiksi musiikkilehti Rumban vuosiäänestyksessä.


title: Meri (albumi)

text: Meri on musiikkiyhtyeen nimeltä Itkevä tyttö kolmas pitkäsoitto, joka julkaistiin 25. helmikuuta 2009. Albumi sisältää yhteensä 11 kappaletta. Levyn ovat äänittäneet ja miksanneet Timo Kuismanen, joka toimi myös tuottajana, ja Lauri-Matti Parppei sekä masteroinut Jaakko Viitalähde Virtalähde Analog Audiolla. Yhtyeen lisäksi kappaleilla soittavat myös tuottaja Kuismanen (slide-kitara ja syntetisaattori) ja Lauri Mäntysaari (viulu ja alttoviulu).


title: Meri (albumi)

text: Albumi on ollut ladattavissa myös sähköisesti esimerkiksi iTunes-verkkokaupasta 30. maaliskuuta 2009 alkaen.


title: Sia

text: Sia Kate Isobelle Furler (s. 18. joulukuuta 1975 Adelaide, Australia), paremmin tunnettu nimellä Sia, on australialainen laulaja ja lauluntekijä.


title: Sia

text: Sia on julkaissut soolourallaan kahdeksan albumia, joista uusin "Everyday Is Christmas" julkaistiin marraskuussa 2017. Hänen kuudes albuminsa "1000 Forms of Fear" nousi Yhdysvalloissa Billboard 200 -listan kärkeen heinäkuussa 2014. Albumi ja sen ensimmäinen single "Chandelier" menestyivät myös kansainvälisesti.


title: Sia

text: Sia on tehnyt yhteistyötä monien muiden artistien kanssa. Uransa alkupuolella Sia esiintyi Zero 7 -yhtyeen kanssa. Sia on laulanut David Guettan kappaleilla "Titanium", "Flames" ja "She Wolf" sekä Flo Ridan kappaleella "Wild Ones". Hän on kirjoittanut musiikkia muun muassa Christina Aguileralle, Katy Perrylle, Lea Michelelle, Maroon 5:lle ja Rihannalle.


title: Sia

text: Sian musiikkia on kuultu useissa televisiosarjoissa. Kappale "Breathe Me" on ollut mukana sarjoissa "Mullan alla" ja "Holby Cityn sairaala". Hänen musiikkiaan on esitetty myös muun muassa tv-sarjoissa "Greyn anatomia", "" ja "Dollhouse".


title: Sia

text: Sia Furler kuului australialaiseen acid jazz- ja indie-järjestöön nimeltä Crisp, joka julkaisi kaksi albumia, joiden nimet ovat "Word and the Deal" sekä "Delirium". Vuonna 1997 Sia julkaisi itsenäisen levy-yhtiön avulla ensimmäisen sooloalbuminsa "OnlySee". Sia ei saavuttanut kovinkaan suurta julkista suosiota ennen kuin muutti samana vuonna Isoon-Britanniaan.


title: Sia

text: Sia sai levytyssopimuksen Sony Musicin tytäryhtiöltä DancePoolilta vuonna 2000. Hän julkaisi seuraavana vuonna albumin "Healing Is Difficult". Albumin musiikki yhdisteli R&B:ta - ja jazzia, ja sanoitukset käsittelevät muun muassa Sian poikaystävän Danin kuolemaa. Kappale "Taken for Granted" nousi Iso-Britannian singlelistan sijalle 10. Sia oli kuitenkin tyytymätön levy-yhtiön työhön albumin promootiossa ja vaihtoi levy-yhtiötä Sonysta Go! Beat Recordsiin.


title: Sia

text: Vuonna 2003 Sia julkaisi EP:n "Don't Bring Me Down". Hänen seuraava albuminsa "Colour the Small One" julkaistiin Australiassa vuonna 2004. Albumin musiikki oli Sian aiempaa tuotantoa rauhallisempaa ja yhdisteli akustisia soittimia elektronisiin taustoihin. Siaa verrattiin tämän takia muun muassa Didoon.


title: Sia

text: Vuonna 2005 Sia jätti levy-yhtiön, koska albumia ei otettu julkaistavaksi Yhdysvalloissa ja sitä ei oltu Sian mielestä markkinoitu tarpeeksi. Albumin kappale "Breathe Me" alkoi kuitenkin saada suosiota sen oltua mukana "Mullan alla" -televisiosarjassa. "Colour the Small One" julkaistiin kappaleen saaman suosion takia Yhdysvalloissa vuonna 2006. Yhdysvaltojen julkaisussa on mukana neljä bonusraitaa.


title: Sia

text: Sia julkaisi ensimmäisen livealbuminsa "Lady Croissant" Yhdysvalloissa vuonna 2007. Albumilla oli mukana kahdeksan livekappaletta hänen konsertistaan New Yorkin Ballroomissa vuodelta 2006 ja uusi studioraita "Pictures".


title: Sia

text: Sian seuraava albumi "Some People Have Real Problems" nousi Billboardin listalla sijalle 30 vuonna 2008. Albumi oli ehdolla vuoden läpimurtoalbumiksi ARIA-palkintogaalassa.


title: Sia

text: Sian viides albumi "We Are Born" julkaistiin vuonna 2010. Albumi myi Australiassa kultaa. Se nousi listoille useissa maissa. Albumin kappale "I'm in Here" on ollut mukana televisiosarjoissa "Gossip Girl", "Nikita" ja "Rookie Blue".


title: Sia

text: Sia julkaisi ensimmäisen kokoelma-albuminsa "Best of..." Australiassa vuonna 2012. Albumi sisältää kappaleita Sian albumeilta, "Twilight - Epäilys" -elokuvan soundtrackilla olleen kappaleen "My Love" sekä Sian David Guettan ja Zero 7:n kanssa levyttämiä kappaleita.


title: Sia

text: Sia julkaisi kuudennen albuminsa "1000 Forms of Fear" kesäkuussa 2014. Albumista tuli Sian kaupallisesti menestynein. Albumi nousi Yhdysvalloissa Billboard 200 -listan kärkeen. Single "Chandelier" nousi listoille muun muassa Yhdysvalloissa, Australiassa, Suomessa ja Saksassa.


title: Sia

text: Sian uusin albumi This Is Acting julkaistiin 29. tammikuuta 2016. Albumin ensimmäinen single "Alive" julkaistiin 24. syyskuuta 2015.


title: Sia

text: Sia levytti lauluosuuksia "Zero 7" -yhtyeen kolmelle ensimmäiselle albumille, ja esiintyi myös yhtyeen keikoilla. Hänen ääntään voi kuulla muun muassa yhtyeen kappaleilla "Destiny" ja "Distractions", joita Sia esitti pitkään myös omilla keikoillaan.


title: Sia

text: Sia on myös levyttänyt Hilltop Hoodsin kanssa hitin nimeltä "I love it".


title: Sia

text: Sia kirjoitti David Guettan kanssa kappaleen "Titanium". Hänen ei itse kuitenkaan ollut alun perin tarkoitus laulaa julkaistavalla albumiversiolla, sillä hän ei omien sanojensa mukaan välittänyt julkisuudesta. Myöhemmin hän kuitenkin kertoi Twitterissä, että kappale julkaistaan ilmeisesti sittenkin hänen laulamanaan. David Guetta kertoi, ettei edes tahtonut antaa kappaletta muille laulettavaksi kuultuaan Sian demon, sillä se oli täydellinen sellaisenaan. Julkaisunsa jälkeen kappale nousi listaykköseksi Brasiliassa, Israelissa ja Iso-Britanniassa. Yhdysvalloissa se nousi singlelistan sijalle 7 ja Suomessa sijalle 3.


title: Sia

text: Sia on kirjoittanut kappaleita muille artisteille. Hän teki musiikkia Christina Aguileran albumille "Bionic". Sia on sanoittanut Rihannan kappaleen "Diamonds" ja osallistunut sen säveltämiseen. Hän on työskennellyt myös muun muassa Flo Ridan, Britney Spearsin, Rita Oran, Lea Michelen ja Katie Noonanin kanssa.


title: Sia

text: Sia on kertonut avoimesti olevansa biseksuaali."Olen aina ollut avoin siitä. Ihmiset mässäilevät sillä nyt, koska menestyn." hän sanoi Scotland On Sunday -lehden haastattelussa vuonna 2008.


title: Sia

text: Sia pitää nuoruutensa poikaystävää Dania ensirakkautenaan. Hänen oli tarkoitus muuttaa Danin luo Lontooseen. Dan kuoli auto-onnettomuudessa Lontoossa ennen Sian suunniteltua tuloa. Sen jälkeen Sia kärsi alkoholismista ja väärinkäytti lääkkeitä (Xanax, Oxycontin). Sia on kirjoittanut menetyksestä "Healing Is Difficult" albumin sanoituksissa.


title: Sia

text: Sia on seurustellut Le Tigre -yhtyeen JD Samsonin kanssa. Pari erosi vuonna 2011. Vuonna 2014 Sia meni naimisiin elokuva-alalla työskentelevän Anders Langin kanssa. Pariskunta ilmoitti joulukuussa 2016 eronneensa.


title: Sia

text: Sialla diagnosoitiin autoimmuunisairaus Gravesin tauti vuonna 2010. Neljä kuukautta diagnoosin jälkeen Sia kertoi haastattelussa terveydentilansa parantuneen levon ja hoidon ansiosta.


title: Sia

text: Sia sairastaa myös kaksisuuntaista mielialahäiriötä. Hän puhunut haastatteluissa masennusjaksoista, jolloin hän harkitsi itsemurhaa. Sia on kertonut että vuonna 2010 hän oli erittäin masentunut ja kerkesi tehdä jo itsemurhakirjeen. Sia on kertonut kärsineensä riippuvuksista alkoholiin ja lääkkeisiin, mutta päässensä aineista kuiville.


title: Sia

text: Sia on vegaani. Hän on toiminut eläinten oikeuksien puolesta muun muassa PETA-järjestön kampanjassa ja Beagle Freedom -projektissa.


title: Koš (Armenia)

text:
Koš (, romanisoitu myös muodossa Koghes; aiemmin Kvash) on kylä ja kunta Aragatsotnin maakunnassa, Armeniassa, noin 18 kilometriä lounaaseen Aštarakista.
Vuonna 2001 Košissa oli yhteensä 2 756 asukasta.


title: Koš (Armenia)

text: Paikkaa kutsuttiin nimellä Kvash alkukristillisinä aikoina. Kylässä on 1200-luvulta peräisin olleen kirkon rauniot ja jäänteitä rautakautisesta asutuksesta.


title: Slummien miljonääri

text: Slummien miljonääri () on vuonna 2008 ensi-iltansa saanut Danny Boylen ohjaama brittiläinen draamaelokuva. Se pohjautuu Vikas Swarupin esikoisromaaniin "Tyhjentävä vastaus eli Kuka voittaa miljardin?". Elokuvan pääosissa ovat Dev Patel ja Freida Pinto. Elokuva oli kansainvälinen menestys ja sai runsaasti palkintoja, muun muassa kahdeksan Oscar-palkintoa, seitsemän Baftaa ja viisi Golden Globea. Elokuva perustuu television "Haluatko miljonääriksi?" -tietokilpailuun.


title: Propionaatti

text: Propionaatti eli propanaatti (CHCOO) on propaanihapon protolysoituessa syntyvä anioni. Propionaattinimitystä käytetään myös propaanihapon suoloista ja estereistä.


title: Propionaatti

text: Natriumin ja kalsiumin propionaattisuoloja käytetään elintarvikkeissa lisäaineina. Homeita vastaan ne ovat jopa tehokkaampia kuin natriumbentsoaatti, mutta hiivoihin ne eivät vaikuta.


title: Ahmoon koulu

text: Ahmoon koulu on Karkkilassa 4 km Karkkilan keskustasta. Koulussa on noin sata oppilasta ja kuusi opettajaa. Sen yhteydessä toimii iltapäiväkerho ja esikoulu.


title: Ahmoon koulu

text: Koulu täytti toukokuussa 2008 sata vuotta.


title: Työpaikkaliikunta

text: Työpaikkaliikunnalla tarkoitetaan työnantajan järjestämiä tai tukemia liikuntamahdollisuuksia. Työnantaja voi esimerkiksi palkata työntekijöille liikunnanohjaajan tai ostaa työntekijöille ulkopuolisen palveluntuottajan liikuntapalveluita.


title: Työpaikkaliikunta

text: Liikuntapalvelujen tarjoaminen on työnantajalle kannattavaa, sillä hyvä kunto vaikuttaa myönteisesti terveyteen ja työkykyyn. Liikunta-aktiivisuuden ja etenkin liikunnan kuormittavuuden on havaittu olevan yhteydessä vähäisempiin sairauspoissaoloihin. Työpaikan liikuntaohjelma myös vaikuttaa positiivisesti työpaikan ilmapiiriin ja toimii houkuttimena rekrytoinnissa. Välillisesti työpaikkaliikunnalla voidaan vaikuttaa myös yrityksen julkisuuskuvaan ja ulkopuolisten kanssa tehtävään yhteistyöhön.


title: Työpaikkaliikunta

text: Työnantajan järjestämä liikuntatoiminta sekä työnantajan tarjoama, työntekijän omaehtoinen liikuntatoiminta ovat verovapaita etuja. Verovapauden edellytyksenä on edun tavanomaisuus ja kohtuullisuus. Edun on myös oltava kaikkien työntekijöiden käytössä. Lisäksi etu on tarkoitettu vain työntekijän henkilökohtaiseen käyttöön, ja etua käytettäessä työntekijä on voitava tunnistaa.


title: Työpaikkaliikunta

text: Suomen Kuntoliikuntaliiton työpaikkaliikuntabarometrin 2007 mukaan lähes kaikki yritykset investoivat työpaikkaliikuntaan. Henkilöstön liikuntaetuihin käytetään yhteensä noin 300 miljoonaa euroa vuodessa. Tutkimuksen mukaan etenkin suurimmilla työpaikoilla ja julkisella sektorilla liikuntainvestoinnit näyttävät olevan kasvussa. Viidessä vuodessa liikuntainvestoinnit henkilöä kohden ovat lähes kaksinkertaistuneet.


title: Työpaikkaliikunta

text: Barometrin vastaajat arvioivat, että työnantajan tukemaan liikuntaan osallistuu säännöllisesti alle 40 % henkilöstöstä. Joskus liikuntaan osallistuu heidän arvionsa mukaan 57 %.


title: Työpaikkaliikunta

text: Tutkimuksen mukaan eniten liikuntapalveluita ostetaan kuntosalilta. Tuetuista liikuntamuodoista toiseksi suosituimpia ovat uimahallipalvelut.


title: Työpaikkaliikunta

text: Suomen suurin työpaikkaliikuntatapahtuma on vuodesta 1995 lähtien järjestetty Työpaikkaliikunnan Kuntofestivaali.


title: Työpaikkaliikunta

text: Verkossa työyhteisöjen liikuntaan kannustavat Askeleet- ja go30 –pelit.


title: Agrologien liitto

text: Agrologien Liitto on vuonna 1925 perustettu koulukuntajärjestö, jonka tehtävänä on agrologien etujen valvominen yleisellä tasolla sekä hyvän yhteishengen ja yhteistoiminnan kehittäminen agrologikunnassa.


title: Agrologien liitto

text: Agrologien Liitto edistää agrologien yhteenkuuluvuutta ja työssä jaksamista, huolehtii agrologien koulutuksen kehittämisestä, valvoo jäsentensä yhteiskunnallisia etuja yleisellä tasolla sekä tarjoaa jäsenkuntaa hyödyttäviä jäsenetuja.


title: Agrologien liitto

text: Agrologien Liitto julkaisee maatalousalan lehtiä Käytännön Maamies ja KMVET yhdessä ProAgrian kanssa.


title: Letecké muzeum

text: Letecké Muzeum on Kbelyssä 8 km koilliseen Prahasta sijaitseva ilmailumuseo.


title: Letecké muzeum

text: Kbely oli Tšekkoslovakian ensimmäinen sotilaslentokenttä, jossa järjestettiin 1920- ja 1930-luvuilla useita kansainvälisiä ilmailunäyttelyitä. Tšekin kansallinen lentoyhtiö CSA alkoi reittilentonsa Kbelystä käsin lokakuussa 1923. Lentokenttä on edelleen Tšekin ilmavoimien tukikohta, jossa toimii koelentoyksiköitä.


title: Letecké muzeum

text: 1960-luvun lopussa Prahan sotilasmuseo päätti pelastaa historialliset lentokoneet tuholta ja lopulta tuoda ne Kbelyyn näyttelyyn, jossa koneita alettiin varastoida 1920-luvun Wagner-tyyppiseen hangaariin. Tulevalle museoalueella pystytettiin Picha-tyyppinen hangaari. Museo perustettiin vuonna 1968.


title: Letecké muzeum

text:
Kbelyssä on nyt 275 lentokonetta, joista noin 110 on yleisön nähtävänä Museon arvokkaimmat artikkelit ovat Tšekkoslovakian 1920- ja 1930-luvun lentokoneet. Museo omistaa useita uniikkeja lentokoneita, muun muassa Avia BH-11C L-BONK, ja harvinaisia: esim. Iljushin Il-2 Sturmovik ja Supermarine Spitfire LF.IX.
Museossa on suuri määrä Neuvostoliiton suihkukoneita, joista osa valmistettiin Tšekkoslovakiassa lisenssillä.


title: Letecké muzeum

text: Kun Tšekkoslovakia muuntui Tšekin tasavallaksi ja Slovakian tasavallaksi 1. tammikuuta 1993, osa lentokoneista siirettiin Slovakialle. Museon konekanta on muuttunut viime vuosina museon vaihtaessa koneitaan Yhdysvaltojen, Englannin ja Tšekin kanssa.


title: Milk

text: Milk voi viitata seuraaviin asioihin:


title: Edvard Furuhjelm

text: Knut Elis Gustaf Edvard Furuhjelm (6. maaliskuuta 1845 Helsinki – 13. helmikuuta 1921 Helsinki) oli suomalainen kenraalimajuri ja Oulun läänin kuvernööri.


title: Edvard Furuhjelm

text: Furuhjelmin vanhemmat olivat Kuopion läänin kuvernööri, senaattori, salaneuvos Sten Knut Johan Furuhjelm ja Alexandra Hjärne. Hän kävi 1856–1865 Haminan kadettikoulun ja palveli sitten Pietarissa "Preussin kuningas Friedrich Wilhelm III:n krenatöörirykmentissä" 1865–1868 ja "Henkivartioväen Liettuan rykmentissä" 1868–1872. Furuhjelm oli komppaniaupseerina Haminan kadettikoulussa 1872–1880 yleten luutnantiksi 1872, alikapteeniksi 1876 ja kapteeniksi 1878.


title: Edvard Furuhjelm

text: Furuhjelm ylennettiin everstiluutnantiksi 1880 ja hän palveli sitten 7. Hämeenlinnan tarkk’ampujapataljoonassa 1880–1890. Hänestä tuli eversti 1890 ja hän toimi 4. Oulun tarkk’ampujapataljoonan komentajana 1890–1899. Furuhjelm oli Suomen sotakomissariaatin yli-intendenttinä 1899–1900 ja Oulun läänin vt. kuvernöörinä 1900–1903. Koska Furuhjelm ei suostunut järjestämään laittomina pitämiään asevelvollsuuskutsuntoja hän joutui eroamaan kuvernöörin virasta 1903. Samalla hän erosi myös sotapalveluksesta kenraalimajurin arvoisena. Furuhjelm toimi tämän jälkeen Helsingin Säästöpankin tarkastajana 1903–1906 ja Säästöpankin esimiehenä 1906–1910.


title: Edvard Furuhjelm

text: Furuhjelm osallistui säätyvaltiopäiville aateliston edustajana 1904–1905 ja 1905–1906. Hän oli myös Oulun kaupunginvaltuuston jäsenenä 1893–1898.


title: Edvard Furuhjelm

text: Furuhjelm toi 1889 Ruotsissa kehitetyn potkukelkan Suomeen kun hän teetti potkukelkat kaksoispojilleen. Furuhjelm arveli potkukelkalla olevan myös sotilaallista käyttöä sen nopeuttaessa talvisia marsseja. Hän perusti Ouluun myös Suomen ensimmäisen potkukelkkaseuran.


title: Edvard Furuhjelm

text: Edvard Furuhjelm oli naimisissa vuodesta 1878 Anna Helena von Nandelstadhin (1858–1946) kanssa. Heillä oli neljä lasta, kaksospojat Knut Elis (1879–1949) ja August Edvard (1819–1905) sekä tyttäret Olga Matilda Alexandra (1881–1890) ja Kerstin Anna (1891–1984)


title: Veduta

text: Veduta ( ’näköala’) tarkoittaa yksityiskohtaista maalausta, joka esittää tunnistettavaa kaupunkinäkymää tai maisemaa. Vedutamaalausten tekijöitä kutsutaan nimellä "vedutisti".


title: Veduta

text: Tämä maisemamaalauksen laji sai alkunsa Flanderissa, jossa taiteilijat, kuten Paul Bril maalasivat vedutoja jo 1500-luvulla. 1600-luvulla hollantilaiset taidemaalarit erikoistuivat maalaamaan yksityiskohtaisia ja tarkkoja, tunnistettavia kaupunki- ja maisemamaalauksia, jotka vetosivat rikkaan hollantilaisen keskiluokan paikallisylpeyteen. Arkkityyppinen esimerkki tästä on Johannes Vermeerin "Näkymä Delftiin". Ghentiläinen arkkitehti, piirtäjä ja kaivertaja Lieven Cruyl (1640-1720) edisti vedutan kehitystä hänen oleskellessaan Roomassa 1600-luvun lopulla. Cruylin piirustukset tallentavat urbaanin maiseman topografisia näkökulmia.


title: Veduta

text: Kun Grand Tourien matkareitit vakiintuivat, vedutat tutuista näkymistä, kuten Forum Romanumista tai Grand Canalista vetosivat aristokraattisiin englantilaisiin heidän varhaisilla matkoillaan mannermaalle. Venetsiasta tuli tunnettu vedutistien keskus 1700-luvun puolessa välissä. Lajin suurimpiin harjoittajiin kuuluivat Venetsian Canalin ja Guardin perheet. Jotkut heistä menivät työskentelemään taidemaalareina Euroopan suurimmissa pääkaupungeissa, kuten Canaletto Lontoossa tai hänen veljenpoikansa Bernardo Bellotto Dresdenissä ja Varsovassa.


title: Veduta

text: Muissa osissa Italiaa syntyi 1700-luvulla omaperäisiä muunnelmia genrestä. Giovanni Paolo Pannini oli ensimmäiunen vedutisti. joka keskittyi maalaamman raunioita. Hollantilainen taidemaalari Gaspar van Wittel joka työskenteli Roomassa, jossa hänet tunnettiin nimellä Vanvitelli, ja muut maalasivat "veduta esattoja" eli tarkkoja vedutoita, jotka olivat topografisesti tarkkoja kuvauksia kaupunkimaisemista tai monumenteista, ja joissa ihmis- ja eläinhahmoilla oli toissijainen osuus. Hänen yhteistyökumppanineihinsa kuului Hendrik Frans van Lint, josta tuli eräs johtavia vedutamaalareita 1700-luvun ensimmäisellä puoliskolla. Realistisemmilla vedutoillaan, joita hän teki 1600-luvun lopulla ja 1700-luvun alussa, flaamilainen taidemaalari Jan Frans van Bloemen ennakoi kehitystä 1700-luvulla, jolloin siirryttiin pois klassisesti suuntautuneista ranskalaisten vedutamaalareiden, kuten Gaspard Dughetin Rooman maisemista.


title: Veduta

text: Vedutamaalauksen myöhemmässä kehitysvaiheessa Pannininin vedutat muuttivat muotoaan näkymiin, joissa oli osittain tai kokonaan kuvitteellisia aineksia , jotka tunnetaan nimillä "capricci" (kapriisi) ja "vedute ideale" tai "veduta di fantasia". Giovanni Battista Piranesi oli "vedute ideale" -etsausten suurin mestari. Hänen topografinen sarjansa "Vedute di Roma" sai useita vedostuspainoksia.


title: Veduta

text: Persoonallisemmat "vaikutelmat" kaupunkimaisemista korvasivat halun topografiseen tarkkuuteen 1800-luvun lopulla, jonka korvasivat maalatut ja myöhemmin valokuvatut panoramat. Venetsiassa oli emigranttitaiteilijoiden lukuisa ja aktiivinen yhteisö, joka koostui taiteilijoista, kuten Antonietta Brandeis, espanjalaiset taidemaalarit Martín Rico y Ortega, Mariano Fortuny ja Rafael Senet, sekä perulainen maalari Federico del Campo. Nämä taiteilijat vastasivat suureen kansainväliseen kysyntään maalauksillaan Venetsian kaupunkimaisemista ja tämän lajin edustajina heistä tuli niin suuria nimiä, että he eivät maalanneert mitään muuta kuin italialaisia näkymiä. Erityisesti Federico del Campon maisemien kysyntä englantilaisten turistien taholta oli niin suuri, että hän maalasi samoja näkymiä useita kertoja.


title: RB-93

text: RB-93 on vuonna 1987 perustettu kaukalopalloseura Lappeenrannasta. Seuran joukkue pelasi kaudella 2012-2013 Suomen korkeimmalla sarjatasolla Kaukalopalloliigassa. Se nousi sarjaan ensimmäistä kertaa vuonna 2002, ja sen paras saavutus on SM-kulta kaudelta 2010–2011. Kotiottelunsa joukkue pelasi Kisapuistossa. Joukkue joutui luopumaan Kaukalopalloliigan sarjapaikastaan syksyllä 2013.


title: RB-93

text: Seura on aikaisemmin tunnettu myös nimellä RinkeliBallo, ja sen virallinen rekisteröity nimi on edelleen RinkeliBallo-93 LPR ry.


title: Erkki Osmonsalo

text: Erkki Kustaa Osmonsalo (sukunimi vuoteen 1906 Relander; 9. elokuuta 1894 Joroinen – 17. helmikuuta 1949) oli suomalainen historioitsija ja Helsingin yliopiston poliittisen historian professori.


title: Erkki Osmonsalo

text: Osmonsalon vanhemmat olivat kihlakunnantuomari Kustaa Konstantin Osmonsalo ja Vivi Agnes Lindblad. Hän pääsi ylioppilaaksi 1912 ja valmistui filosofian kandidaatiksi 1916, lisensiaatiksi 1933 ja tohtoriksi 1934.


title: Erkki Osmonsalo

text: Osmonsalo toimi ennen Suomen sisällissotaa Puumalan suojeluskunnan esikunnan jäsenenä ja päällikkönä 1917–1918 ja sodan aikana valkoisten joukoissa komppanianpäällikkönä. Hän oli oppikoulun ja seminaarin opettajana 1923–1929 ja vuosina 1933–1948 hän toimi Oriveden kansanopiston ja kansankorkeakoulun yhteiskunnallisten aineiden opettajana.


title: Erkki Osmonsalo

text: Osmonsalo oli Helsingin yliopiston Suomen historian dosenttina vuodesta 1939 ja poliittisen historian professorina 1948–1949.


title: Sarpajärvet

text: Sarpajärvet () on suolajärvien ketju Kalmukian tasavallassa ja Volgogradin alueella Venäjällä. Järviketju ulottuu Volgan eteläpuolelta Volgogradin alueelta etelään Kalmukian puolelle Jergenin ylängön läheisyyteen.


title: Sarpajärvet

text: Järviketjun suurimmat järvet ovat Sarpa (42,6 km²), Barmantsak (25,8 km²), Tsagan-Nur (23,5 km²) ja Batyr-Mala (21,9 km²).


title: Gregory ja Vähän Valoo

text: Gregory ja Vähän Valoo oli oululainen rock-yhtye.Yhtyeen tunnetuin kappale on eittämättä ainokaisen pitkäsoittolevyn nimikappale "Vähän valoo". Se sai aikanaan paljon radiosoittoaikaa. Rock Web-sivustolla kappale on listattu "kaikkien aikojen kotimaiset rock-biisit"- listalla sijalle 11.


title: Gregory ja Vähän Valoo

text: Suomen äänitearkistossa mainitaan yhtyeeltä kaiken kaikkiaan 14 kappaletta.Yhtye esiintyi ainakin seuraavissa tilanteissa:


title: Gregory ja Vähän Valoo

text: Yhtyeen kantava hahmo oli "Gregori V." (myös Gregori Vaara tai Gregory Vaara) - salanimellä esiintynyt oululainen muusikko Eero "Eppu" Ainesmaa. Hän vastasi soololaulun ja kitaransoiton lisäksi myös laulujen sävellyksistä ja sanoituksista.


title: Arbetartidningen Enhet

text: Arbetartidningen Enhet () oli vuosina 1973–1988 julkaistu suomalainen vasemmistolainen viikkolehti. Enhet oli Suomen kommunistisen puolueen vähemmistön eli niin sanottujen taistolaisten ruotsinkielinen äänenkannattaja, ja sitä julkaisi Tiedonantajayhdistys. Lehden päätoimittajia olivat muun muassa Nils Torvalds (1974–1975) ja Thomas Micklin.


title: Arbetartidningen Enhet

text: Enhet perustettiin, koska ruotsinkieliset taistolaiset eivät saaneet ääntään kuuluville enemmistöläisten toimittamassa Folktidningen Ny Tid -lehdessä. Ensimmäinen näytenumero ilmestyi keväällä 1973, ja lehti alkoi ilmestyä säännöllisesti helmikuussa 1974. Julkaisijaksi tuli Tiedonantajayhdistys, ja Enhet seurasi Tiedonantajan poliittisia linjauksia. Enhet julkaisi säännöllisesti käännettyä materiaalia Tiedonantajasta ja Neuvostoliiton APN:ltä. Lehti käytti samaa Marxin, Engelsin ja Leninin kuvat sisältänyttä logoa kuin Tiedonantaja.


title: Arbetartidningen Enhet

text: Enhetin ensimmäiseksi päätoimittajaksi valittiin hankkeen puuhamies Nils Torvalds, jota pidettiin ruotsinkielisten taistolaisten johtavana ideologina. Thomas Micklin otti vastuun, kun Torvalds lähti Moskovaan puoluekouluun vuonna 1975. Micklin luopui tehtävästä mennessään suorittamaan asevelvollisuutta vuonna 1977.


title: Arbetartidningen Enhet

text: Enhet julkaisi Tiedonantajan tavoin vapputervehdyksiä. Parhaimmillaan lehdessä julkaistiin 1 600 tukijan nimet vuonna 1976. Nimiä kerättiin muun muassa mielenosoituksissa, eikä tervehtijöillä välttämättä ollut muuta yhteyttä liikkeeseen.


title: Arbetartidningen Enhet

text: Enhetillä oli parhaimmillaan noin 1 000–2 000 tilaajaa. Vuonna 1976 lehteä painettiin 1 951 kappaletta ja 1981 painos oli 962. Enhetiä painettiin Vaasassa Palosaaren järjestötalon kellarissa (Agit Graf) ja myöhemmin Finlaysonin vanhassa tehtaassa (Polyprint). Lehteä toimitettiin muun muassa Pitäjänmäellä samassa huoneistossa Tiedonantajan kanssa. Enhetissä oli hyvin vähän mainoksia. Lehteä rahoitettiin muun muassa keräyksillä ja talkoilla. Monet yksityishenkilöt ja samanhenkiset järjestöt tukivat lehteä säännöllisesti. Enhet sai taloudellista tukea myös Neuvostoliitosta. Pimeä idäntuki kulki TA-yhdistyksen ja Christian Blomin kautta.


title: Arbetartidningen Enhet

text: Enhetin viimeinen numero julkaistiin 18. elokuuta 1988. Osa lehden toimittajista siirtyi lakkauttamisen yhteydessä Tiedonantajan palvelukseen. Enhetin seuraaja oli Magasinet PRO (1988–?).


title: Barmantsak

text: Barmantsak () on suolajärvi Kalmukian tasavallan ja Volgogradin alueen rajalla Venäjällä. Suurin osa järvestä sijaitsee Kalmukian pohjoisosassa Bağ Dörvdin piirissä. Barmantsak kuulu Sarpajärvien ketjuun.


title: Oluen verotus

text: Oluen verotus tarkoittaa oluen valmistuksesta ja myymisestä maksettavaa veroa. Verotuksen muoto ja suuruus ovat vaihdelleet huomattavasti eri maissa ja eri aikoina.


title: Oluen verotus

text: Mallasjuomien valmistus ja tislaus oli jo 1600- ja 1700-luvuilla veronalaista toimintaa. Välillä ne tosin jätettiin verottamatta. Suomen oluttehtaiden isännät ja portterin tekijät maksoivat 1865–1882 valtion kantaman yleisen suostuntaveron lisäksi lisäsuostuntaverona viisi penniä kultakin tehtaasta myydyltä olut- tai portterikannulta (yksi kannu on 2,617 litraa).


title: Oluen verotus

text: Vuonna 1882 annettiin asetus suostuntaverosta mallasjuomain valmistuksesta. Sen mukaan oluen, portterin tai muun mallasjuoman valmistaja maksoi 80 penniä jokaiselta mallasleiviskältä (yksi leiviskä on 8,5 kg), joka sellaisten juomain valmistukseen käytettiin. Jos tehdas ei käyttänyt niin paljon maltaita, että suostuntavero olisi noussut 800 markkaan, oli maksettava veroa 800 markkaa. Suostuntaveroa ei tarvinnut maksaa kotitekoisesta mallasjuomasta. Maahantuoduista mallasjuomista kannettiin tullia.


title: Oluen verotus

text: Metrijärjestelmään siirryttäessä suostunnan määräksi tuli 1889 yksi markka jokaiselta kymmeneltä kilolta maltaita, jotka mallasjuomien valmistamiseen käytettiin. Suostuntavero oli voimassa vuoden 1891 loppuun. Mallasjuomien valmistuksesta kannettava suostuntavero otettiin uudelleen käyttöön 1910, jolloin suostunta oli 8 markkaa kultakin 10 kilolta maltaita. Tämä suostuntavero oli voimassa 1910–1915.


title: Oluen verotus

text: Sotatilan vuoksi säädettiin 1915 väliaikainen maksu alkoholijuomien kaupasta tavallisen suostunnan lisäksi. Maksu koski yli 2,5 tilavuusprosenttia alkoholia sisältävien juomien tukkukauppaa. Maksu oli aluksi 30 prosenttia myyntihinnasta ja kesäkuusta 1915 lähtien 50 % myyntihinnasta. Helmikuussa 1916 maksun suuruudeksi määrättiin väkevien mallasjuomien osalta 30 penniä litralta. Myös ravintoloiden tuli maksaa veroa mallasjuomista aluksi 20 %, sitten 40 % ja viimein 50 % myyntihinnasta.


title: Oluen verotus

text: Vuoden 1916 alussa tuli voimaan uudet periaatteet mallasjuomien verottamiseksi. Sana mallasjuomavero esiintyi ensi kerran senaatin päätöksessä 1/1916. Mallasjuomavero oli valtion kantama välillinen vero mallasjuomien valmistamisesta ja myynnistä. Samassa yhteydessä mallasjuomia alettiin verottaa veroluokkien mukaan. Mallasjuomista, joissa oli 2,5–4,5 tilavuusprosenttia alkoholia, oli suoritettava veroa 70 penniä litralta. Alkoholipitoisuudeltaan 4,5–7 prosenttisista mallasjuomista oli maksettava 1,20 markkaa litralta. Yli 7 % alkoholia sisältävista mallasjuomista vero oli 24 penniä jokaista alkoholiprosenttia kohti, joka sisältyi litraan juomaa. Uutta oli myös se, että asetus oli voimassa toistaiseksi vuosittaisen suostunnan sijaan.


title: Oluen verotus

text: Vuosina 1919–1932 oli voimassa kieltolaki, joka koski yli kaksi tilavuusprosenttisia alkoholijuomia. Vuonna 1931 alettiin verottaa 1–2,5 prosenttisia mallasjuomia. Veron suuruus oli yksi markka litralta ja se koski sekä kotimaassa valmistettuja että maahantuotuja mallasjuomia. Vuonna 1932 maksettiin saman suuruista veroa 1,4–2,5 prosenttisista mallasjuomista ja veron nimenä oli mallasjuomavero.


title: Oluen verotus

text: Maaliskuun alussa 1932 tuli voimaan uusi laki mallasjuomaverosta, joka koski tehdasmaisesti valmistettuja mallasjuomia. Nyt otettiin käyttöön nimitykset ensimmäinen, toinen ja kolmas veroluokka. Ensimmäiseen veroluokkaan kuuluivat mallasjuomat, joissa oli 1,4–2,25 painoprosenttia alkoholia. Toiseen veroluokkaan kuuluivat mallasjuomat, joissa oli alkoholia yli 2,25 % ja enintään 3,2 %. Kolmanteen veroluokkaan kuuluivat ne mallasjuomat, joissa oli yli 3,2 painoprosenttia alkoholia. Veron suoritti mallasjuoman valmistaja. Samaan aikaan säädetyn "väkijuomalain" mukaan yli 2,25 % alkoholia sisältäviä juomia sai myydä vain valtion omistaman alkoholiyhtiön myymälöissä; I veroluokan olutta tämä rajoitus ei sen alhaisen alkoholipitoisuuden vuoksi koskenut.


title: Oluen verotus

text: Kesäkuussa 1945 ensimmäisen veroluokan alaraja määriteltiin niin, että veroa oli maksettava, jos kantavierteen väkevyys oli suurempi kuin 2,8 prosenttia. Vuoden 1965 alussa ensimmäisen veroluokan alarajaksi tuli alkoholipitoisuus, joka oli yli 1,4 painoprosenttia.


title: Oluen verotus

text:
Suomessa otettiin käyttöön liikevaihtovero helmikuun alussa 1941. Liikevaihtoverosta oli kuitenkin vapautettu mallasjuomaveron alaisten juomien myynti ja maahantuonti. Liikevaihtoverolakia muutettiin nopeasti, niin että mallasjuomiakin alettiin verottaa vuoden 1942 alusta lähtien. Veron suuruus oli
Liikevaihtoveron suuruus muuttui moneen kertaan vuosien varrella. Liikevaihtovero korvattiin arvonlisäverolla kesäkuun alussa 1994.


title: Oluen verotus

text: Vuoden 1969 alussa astui voimaan laki keskioluesta. Keskiolut määriteltiin alkoholijuomaksi, joka oli valmistettu yksinomaan käymisen avulla maltaista, humalista ja vedestä. Alkoholia keskiolut sisälsi enemmän kuin 2,25 painoprosenttia, mutta vähemmän kuin 3,7 painoprosenttia. Keskiolut kuului toiseen tai kolmanteen veroluokkaan. Laki salli tietyin edellytyksin keskioluen vähittäismyynnin elintarvikeliikkeissä, ei kuitenkaan kioskeissa, ei myöskään alle 18-vuotiaille. Alle 2,25-prosenttista, I veroluokan olutta eivät nämäkään rajoitukset koskeneet, kun taas IV veroluokan olutta sai edelleen myydä vain Alkon myymälöissä ja anniskeluravintoloissa.


title: Oluen verotus

text:
Samassa yhteydessä mallasjuomaverosta annettu laki kumottiin ja uudistettiin. Uusissa säädöksissä oluen veroluokat määriteltiin uudelleen. Olut jaettiin ensimmäiseen, toiseen, kolmanteen ja neljänteen veroluokkaan.
Vahvaksi olueksi kutsuttiin mallasjuomaa, joka sisälsi vähintään 3,7 painoprosenttia alkoholia.


title: Oluen verotus

text: Tehdasmaisesti Suomessa valmistetusta ja Suomeen tuodusta I veroluokan oluesta alettiin vuoden 1969 alussa maksaa virvoitusjuomaveroa ja II–IV veroluokan oluista valmisteveroa. Veron maksoi oluen valmistaja tai maahantuoja. Sen lisäksi että otettiin käyttöön uusi IV veroluokka myös veron peruste muuttui. Vero oli II veroluokan oluesta 13 prosenttia, III veroluokan oluesta 25 prosenttia ja IV veroluokan oluesta 35 prosenttia alkoholiyhtiön vahvistamasta oluen vähittäismyyntihinnasta.